10 Tanda Anda Akan Menjadi Kaya Dan Berjaya Tanpa Anda Sedari

Kejayaan seseorang dalam membina kerjaya atau stabil dari kewangan sebenarnya bukan sahaja bergantung kepada rezeki yang dikurniakan oleh Tuhan mahupun usaha seseorang, namun ia harus 'kena' dengan sikap individu terbabit juga. Senarai berikut adalah ciri-ciri, tanda-tanda atau sikap orang yang bakal menjadi kaya tanpa mereka sendiri sedari.

Sama ada pinjaman pelajaran, pinjaman rumah mahupun kereta, anda sentiasa membuat bayaran tepat pada masanya, dan kadangkala membayar lebih awal dan melebihi jumlah yang sepatutnya pada setiap bulan. Menghabiskan bayaran pinjaman dalam tempoh yang singkat sebenarnya merupakan tindakan yang bijak kerana bunga (interest) adalah lebih rendah, jadi anda membayar lebih sedikit berbanding yang sepatutnya.

Sama ada membeli barang basah di pasar, mahupun tiket penerbangan ke luar negara, anda sentiasa inginkan tawaran harga yang terbaik. Anda sebenarnya bukanlah tidak mampu, namun anda mahu mempunyai pilihan, berasa tidak puas hati selagi tidak cuba membuat perbandingan harga. Sikap anda yang optimistik dan yakin tentang adanya tawaran yang lebih baik akan menjadikan anda seorang yang berjaya suatu hari nanti.

Kehidupan kita ini sentiasa dipenuhi dengan kejutan. Kadang kala kejutan tersebut mungkin hadir dengan suatu kos yang sangat tinggi. Contohnya kemalangan di luar negara pada ketika anda tidak dilindungi insuran. Atau dibuang kerja walaupun bukan kesalahan anda. Sekurang-kurangnya dengan wang simpanan dan pendapatan sampingan yang ada mampu mengurangkan tekanan yang ada.

Pastikan anda mempunyai wang yang secukupnya untuk anda bertahan selama 6 bulan sekiranya apa-apa berlaku.

Apabila diberi bonus, atau duit PTPTN sudah masuk, otak anda masih bersahaja dan tidak langsung berfikir tentang iPhone ataupun perasaan berfoya-foya bersama rakan ke Korea. Ini adalah tanda bahawa anda akan menjadi kaya suatu hari nanti. Nafsu anda tidak sensitif, tidak mudah termakan hasutan syaitan. Anda bukan sahaja seorang yang berjaya di dunia, malah di akhirat kerana keimanan yang teguh di dada. Anda lebih memikirkan tentang perkara yang lebih penting seperti memiliki rumah sendiri.

Sedar atau tidak, kita memerlukan kawan dalam hidup ini. Apabila bergaduh dengan pasangan, kawan menjadi teman kita menghilangkan stress, teman untuk bergelak ketawa bersama. Orang yang mempunyai ramai kawan mempunyai kestabilan emosi yang tinggi. Kawan-kawan inilah yang akan menjadi network anda nanti di alam pekerjaan.

Anda sentiasa berani dalam apa jua situasi, tanpa anda sedari. Mungkin di universiti anda jenis yang kerap bertukar subjek mahupun jurusan. Bagi anda, selagi tidak cuba selagi itu kita tidak akan tahu. Namun, anda bukan jenis yang suka mencuba dan mudah berputus asa. Walaupun mungkin anda menyesal dengan keputusan yang dibuat, anda belajar daripada kesilapan tersebut dan meneruskan hidup anda seperti biasa.

Muka tebal di sini bukanlah bermaksud orang yang suka bermuka-muka. Muka tebal yang penulis maksudkan adalah seseorang yang tidak berasa malu untuk melakukan sesuatu demi untuk belajar. Contohnya, anda tidak malu untuk menjual di pasar malam walaupun mempunyai ijazah universiti, kerana dalam fikiran anda skil salesmanship atau kebolehan untuk memujuk seseorang untuk membeli bukanlah sesuatu yang boleh dipelajari di institusi pendidikan tinggi. Ianya hanya boleh dipelajar dari sekolah jalanan, melalui pengalaman.

Peluang yang ada tidak pernah anda lepaskan, kerana bagi anda peluang tidak datang selalu. Contohnya seperti peluang perniagaan, peluang untuk naik pangkat dan sebagainya. Sikap ini tanpa anda sedari bakal membantu anda untuk berjaya pada masa depan. Namun, pandai mengambil peluang perlulah dilakukan dengan cara yang baik dan bukannya dengan memijak kepala orang lain dengan untuk mencapai cita-cita di atas.

Cinta bukan lah suatu isu untuk anda. Di kala rakan-rakan anda lain sibuk ber-wechat dan ber-dating dengan teman masing-masing, anda sibuk mengaji Al-Quran. Bagi anda, jodoh pertemuan di tangan Tuhan, dan anda tidak mahu menjaga jodoh orang lain dan lebih suka mencari cinta sejati melalui perkahwinan dengan berkat kedua ibu bapa.

Orang yang berjaya adalah orang yang bangun awal mengerjakan solat Subuh berjemaah di Masjid. Orang yang bangun awal murah rezekinya. Anda jenis orang yang morning person, suka memulakan hari seawal mungkin. Menghirup udara pagi berupaya menjemput tenaga positif ke dalam tubuh, memberi semangat kepada kita untuk memulakan hari dengan ceria.


10 Jenama Paling Berkuasa di Dunia

Membina imej dan pengaruh dalam sesuatu perniagaan, adalah satu langkah penting dalam meletakkan asas yang kukuh kepada jenama perniagaan tersebut. Identiti yang dikenali serta gambaran pertama yang baik mempunyai pengaruh yang cukup besar dalam mendorong seseorang individu itu meletakkan persepsi terhadap sesebuah produk atau jenama yang ada.

Ini kerana jenama yang baik, adalah jenama yang berjaya membina dan membentuk persepsi orang ramai secara automatik, tanpa perlu seseorang itu belajar mengenai produknya. Proses ini memakan masa bertahun-tahun untuk dibentuk dan mampu runtuh sekelip mata sekiranya berlaku sesuatu skandal, kejadian atau insiden yang tidak diingini.

Cuba sebutkan beberapa jenama yang anda rasakan mempunyai kesan besar pada anda. Adakah anda rasakan jenama itu mampu diletakkan ke dalam kategori jenama paling berpengaruh di dunia? Berikut adalah 10 jenama paling berkuasa dan berpengaruh di dunia, bagi tahun 2017.

Syarikat konsultansi pengurusan yang mempunyai banyak cawangan antarabangsa ini, banyak dijadikan rujukan ekoran banyak penerbitan penyelidikan yang dijalankan mereka. Semua penerbitan yang dikeluarkan firma ini memberikan impak serta pengaruh besar kepada masyarakat dunia dalam usaha memperbaiki dan menambahbaik sistem pengurusan sesebuah organisasi, malahan sesebuah negara.

Beribu pejabat di New Jersey, Johnson & Johnson rasanya tidak lagi perlu diperkenalkan di kalangan pembaca Iluminasi, sebagai pengeluar produk perubatan dan farmasi. Mempunyai beberapa jenama terkenal di bawahnya selain jenama sendiri, seperti Band-Aid, Neutrogena, Clean and Clear serta kanta sentuh Acuvue.

PricewaterhouseCoopers atau PWC yang berpengkalan di London merupakan salah sebuah badan audit terbesar dunia. Banyak melakukan analisa yang membantu memacu ekonomi di masa depan serta ramalan-ramalan tentang perubahan dunia, PWC menjadi sebutan ramai selepas meramalkan negara China, Russia, Mexico, India, Indonesia, Turkiu dan Brazil yang mereka gelarkan E7 bakal menggantikan negara G7 pada tahun 2050.

NBC atau National Broadcasting Company berpengkalan di New York cukup terkenal dengan logo burung merak berwarna-warni yang mudah dikenali. Menjadi tuan rumah kepada banyak siri-siri komedi yang masih terkenal sehingga sekarang seperti Friends, Frasier, Seinfeld, Cheers, The Office serta 30 Rock. Kini NBC terkenal sebagai penyiar utama America's Got Talent dan The Voice.

Mempunyai lonjakan besar selepas berjaya membawa masuk Marvel dan Lucas Arts ke dalam barisannya, pengaruh Disney pada ketika ini kelihatan akan semakin kukuh berikutan rancangan penggabungan dengan 21st Century FOX, yang akan membuatkan Disney layak bergelar raja media dunia.

Berjaya mendahului pesaing utamanya Mastercard, tidak meletakkan Visa sebagai organisasi pendahulu dalam jumlah transaksi pembayaran secara kad. Tempat itu dipegang oleh syarikat milik China, Union Pay yang beroperasi secara majoritinya di China. Untuk negara-negara lain selain China, Visa menjadi pilihan ramai pengguna.

Impian memandu atau memiliki kereta Ferrari mungkin hanya mampu digapai oleh sekelompok kecil individu di dunia, namun kekuatan jenama Ferrari itu bukan sekadar hanya bergantung dengan industri keretanya. Mula melebarkan penggunaan jenama kepada pembuatan produk rasmi, permainan dan kemunculan secara maya dalam permainan video.

Antara jenama paling berkuasa yang mempunyai rekaan logo paling ringkas, kekuatan jenama Nike rasanya tidak boleh dipertikaikan. Melantik nama-nama besar dalam sukan sebagai duta membantu Nike menjadi pendahulu kepada produk sukan. Mengalami kejatuhan pada 2016 memaksa Nike merangka semula strategi dan hasilnya - Nike menjadi pengeluar pertama memperkenalkan kasut yang mampu diikat secara automatik. Kasut tersebut mula dijual bermula Februari 2018.

Google mendahului syarikat-syarikat lain pada tahun 2016 dengan pengenalan banyak produk baru seperti siri telefon Pixel, siri peranti maya Daydream, pengenalan kemaskini kepada perisian Android yang konsisten serta pelbagai produk berasaskan maya yang menambahbaik produk-produk mereka yang lain. Dilihat akan terus kekal sebagai kuasa besar selama beberapa tahun lagi, amat sukar untuk kita melihat apa yang berlaku pada Yahoo boleh berlaku pada Google, sekiranya Google terus mengekalkan momentum mereka dalam berinovasi.

Hampir bankrap pada tahun 2000 ekoran pengurusan yang kelam kabut, sehinggakan banyak produk LEGO dijual di bawah harga kos serta pengenalan siri baru yang tidak mendapat sambutan, LEGO berada dalam keadaan tenat dan hanya bergantung dengan jualan siri Bionicle dan LEGO Star Wars. Pada tahun 2003, LEGO membuat keputusan merombak semula organisasi dan banyak divisyen dalam LEGO ditutup. Rombakan semula itu mengambil masa yang agak panjang untuk benar-benar memberi kesan namun LEGO mula memperluaskan produk mereka ke dalam filem, siri televisyen, permainan video dan hasilnya, LEGO dinobatkan sebagai jenama paling berkuasa di dunia bagi tahun 2017.


Artifak Firaun Ini Seiras Mendiang Raja Pop Michael Jackson

Michael Jackson terkenal bukan sahaja di Amerika Syarikat, malah di seluruh dunia. Lagu beliau yang enak didengar serta tarian 'Moon Dance' beliau memang sangat mengasyikkan. Lebih kurang sedekad lalu, dunia dikejutkan dengan pemergian beliau yang ternyata memberikan kesan kepada ramai.

Artikel kali ini adalah tentang sebuah arca atau artifak daripada zaman Mesir purba yang kelihatan seperti Michael Jackson, terutamanya pada bahagian hidung. Teruskan membaca untuk mengetahui lebih lanjut tentangnya.

Tidak semua muzium di dunia ini mempunyai pameran artifak daripada Mesir purba. Field Museum of Natural History di Chicago adalah antara beberapa muzium yang berkesempatan mempamerkan koleksi tersebut. Muzium ini kaya dengan koleksi artifak seperti mumia daripada benua Amerika, dan hasil tangan unik seperti arca gangsa Dewa Mesir iaitu Bastet. Menurut pakar arkaelogi, arca ini mungkin menyimpan mumia kucing di dalamnya.

Antara artifak tulen yang lain di muzium tersebut adalah arca seorang wanita. Arca yang diperbuat daripada batu kapur tersebut mempunyai mata yang menonjol, pipi bertulang dan dengan hidup yang patah atau hancur. Sekali pandang, arca tersebut kelihatan seolah-olah mendiang Michael Jackson.

Apabila Raja Pop itu meninggal dunia pada tahun 2009, peminat-peminat beliau dilaporkan mula melawati muzium tersebut hanya untuk melihat hasil seni berkenaan, menurut akhbar The Daily Telegraph. Arca berkenaan sebenarnya telah berada dalam pameran muzium berkenaan sejak sekurang-sekurangnya 20 tahun sebelum pemergian Michael Jackson, namun gagal menarik perhatian orang ramai.

Menurut pegawai di muzium itu, peminat ikon muzik pop dari serata dunia telah datang ke muzium berkenaan semata-mata untuk melihat patung tanpa kepala tersebut dan membandingkannya dengan rupa Michael Jackson.

Artifak tersebut sebenarnya telah dibeli dan dibawa dari Kaherah pada penghujung kurun ke-19. Walaubagaimanapun, ianya hanya dipamerkan pada 1988 di Muzium Chicago itu. Maklumat tentang arca berkenaan tidak diketahui, namun para arkaeologi bersependapat bahawa ianya adalah produk pada era Kerajaan Baru Mesir, yang menguasai kawasan tersebut antara 1550 BC hingga 1050 BC.

Ini bermaksud arca tersebut berkemungkinan besar telah dihasilkan ketika Mesir dibawah pemerintahan seorang raja muda iaitu Firaun Tutankhamun, atau mungkin juga pada zaman Firaun Ramesses II. Walaubagaimanapun, tidak dapat dipastikan yang mana satu.

Populariti arca ini terus berlarutan sehingga bertahun-tahun selepas kematian Michael Jackson, dan ramai pengunjung muzium hadir semata-mata untuk melihat patung tersebut. Arca tersebut yang berketinggian 10 inci dan lebar 13.7 inci dipamerkan di belakang sebuah skrin gelas bagi melindunginya.

Orang ramai sangat terpesona dengan persamaan hidung arca tersebut dengan Raja Pop dunia itu. Pakar arkaeologi mempunyai beberapa penerangan tentang apa yang telah terjadi kepada hidung patung wanita berkenaan. Kebanyakan patung-patung purba dari Mesir, Greece dan Rom kehilangan hidung dan bahagian-bahagian badan lain yang menonjol.

Banyak pendapat mengatakan bahawa kehilangan ini adalah disengajakan atas sebab bekaitan agama. Sama ada perkara ini benar atau tidak, kita tidak dapat pastikan. Namun, secara logiknya, artifak purba ini telah dihasilkan sejak beribu tahun lalu, dan mungkin berlaku kecualian dalam pengendaliannya yang menyebabkan kehilangan beberapa bahagian arca termasuklah bahagian hidung.

Pada ketika arkaeologi masih lagi sebuah bidang baharu, tidak semua mereka yang terlibat dalam bidang ini berhati-hati dalam melakukan kerja mereka. Alatan yang diguna bagi tujuan cari gali artifak berharga juga tidak sesuai untuk digunakan. Pasti berlaku kerosakan atau kecualian semasa pengendalian barangan antik berkenaan.

Bagi umat Islam, kepercayaan kelahiran semula adalah tertolak sama sekali. Kita tidak boleh meyakini dan terus mempercayai bahawa Micheal Jackson adalah kelahiran semua Ramesses The Second atau mana-mana Firaun di zaman dahulu.

Lihat sahaja gambar di atas. Aliff Syukri juga ada orang yang mirip benar dengan wajahnya (doppelganger). Amat tidak logik sama sekali sekiranya dikatakan Micheal Jackson adalah kelahiran semula Firaun-Firaun terdahulu. Ini semua hanya kebetulan semata-mata. Wallahualam.


117 Tahun Akan Datang : Asteroid Bennu Berkemungkinan Menghentam Bumi

Pada tahun 2016, pihak pengkaji angkasa NASA mengumumkan pelancaran kapal angkasa OSIRIS-REx yang diwujudkan khas untuk mengkaji sebuah asteroid yang yang dinamakan 101955 Bennu atau lebih mudah dipanggil asteroid Bennu.

Misi Osiris-REx dirancang memakan masa selama 7 tahun, dengan pelancarannya dilakukan pada 8 September 2016. Osiris-REx dijangka mendarat di atas asteroid Bennu, sebuah asteroid gergasi yang ditakrifkan sebagai 'asteroid kelas B primitif' pada sekitar tahun 2018 dengan kepulangannya dijangkakan hanya akan berlaku pada tahun 2023.

Mengapa NASA sanggup menghabiskan masa mereka hanya untuk mengkaji asteroid ini?

Bennu adalah sebuah asteroid bersaiz ± 492 meter, berbentuk seperti sebuah gasing dibentuk oleh apa yang dipercayai saintis dan penyelidik, bintang-bintang mati seperti bintang gergasi merah dan supernova. Dianggarkan Bennu terbentuk dalam proses yang memakan masa hampir 4.5 billion tahun dahulu.

Ekspedisi Osiris-REx dilancarkan oleh NASA bagi membawa balik sampel bahan yang membentuk Bennu dengan Bennu dipilih berikutan kedudukannya yang berada di dalam lingkungan orbit dekat dengan bumi, bergelar NEO atau Near Earth Objects.

Kedudukannya yang agak dekat memendekkan operasi menghantar kapal atau prob bagi mendarat di atasnya. Selain itu, Bennu juga mempunyai saiz yang agak besar yang melambatkan putaran sesuatu objek di angkasa dengan saiz asteroid kajian yang ideal perlu mempunyai skala melebihi 200 meter.

Selain itu, ekspedisi Osiris-REx memerlukan sebuah asteroid yang kaya dengan karbon dan tidak banyak berubah kandungannya dalam tempoh 4 billion tahun, dalam usaha mendapatkan sampel yang banyak molekul organik serta kandungan asid yang mungkin mampu memberikan panduan bagaimana alam ini dibentuk. Daripada lebih 50 ribu asteroid yang berjaya dikesan, hanya ada 5 asteroid primitif yang memenuhi syarat-syarat kajian yang ditetapkan NASA.

Salah satunya adalah Bennu yang bersaiz hampir 500 meter dan mengorbit matahari setiap 436 hari. Untuk setiap 6 tahun, jarak Bennu dengan bumi berada pada kedudukan 299,195 kilometer.

Antara semua asteroid yang berlegar di angkasa, Bennu adalah yang paling tinggi risikonya menghentam bumi. Perkiraan risiko Bennu melanggar bumi adalah 1 dalam 1800 pada tahun 2170 dan 1 dalam 1000 pada tahun 2182 menurut kajian pada tahun 2011. Kajian lebih baru menyifatkan kemungkinan asteroid itu melanggar bumi adalah 1 dalam 2700.

Walaupun kemungkinan perkara itu berlaku lebih 117 tahun lagi, pihak NASA berpendapat adalah lebih baik mereka mencuba untuk mempelajari serba sedikit berkenaan Bennu, kerana ini dapat membantu mereka memahami risiko serta strategi yang diperlukan - dalam mengawal ancaman ini.

Setakat ini, sainstis masih belum dapat mengira secara tepat pergerakan Bennu dan diharapkan dengan kajian yang dilakukan oleh Osiris-REx ini, ini sedikit sebanyak membantu mereka memahami pergerakan Bennu terutamanya dari segi saiz, ketumpatan, putaran serta suhu asteroid tersebut.

Menurut kajian yang diterbitkan pada tahun 2015, impak yang akan terhasil sekiranya Bennu menghentam bumi dianggarkan berkuasa tiga kali ganda semua letupan bom atom yang pernah diletupkan di muka bumi. Dengan anggaran kelajuan 12.1km/ saat, impak hentaman itu sekiranya diukur mampu mencapai 1450 megaton TNT. Untuk perbandingan, bom atom yang digugurkan pada perang dunia kedua mempunyai kekuatan 20 kiloton.

Apa yang melegakan, sekiranya benar-benar berlaku, impak asteroid itu tidak cukup untuk mengubah paksi bumi atau mewujudkan rekahan besar pada permukaan bumi. Setakat ini, penyelidik meletakkan tarikh 25 September 2135 sebagai tarikh yang berkemungkinan paling tinggi berlakunya pelanggaran.

Setakat ini, sebagai langkah persediaan bagi menghadapi sebarang kemungkinan lebih buruk yang bakal berlaku, penyelidik telah pun merangka dua kaedah utama yang dikatakan berpotensi, dalam melindungi bumi dari ancaman Bennu.

Sebuah roket khas yang dicipta dan dinamakan Hypervelocity Asteroid Mitigation Mission for Emergency Response atau HAMMER, diumumkan pada 10 Mac 2018, merupakan satu pesawat setinggi 9 meter dengan berat 8.8 tan, yang mampu bertindak seperti sebuah tukul gergasi untuk menolak Bennu atau membawa peluru nuklear yang dikatakan mampu mengalih paksi pergerakan Bennu.

Jalan yang lebih baik pada penyelidik, setakat ini adalah dengan menggunakan HAMMER sebagai kayu penujah (battering-ram) yang akan menghentam permukaan Bennu agar tergelincir dari landasannya, namun ramai berpendapat impak daripada HAMMER besar kemungkinan tidak cukup untuk mengesampingkan pergerakan Bennu.

Jalan kedua, adalah dengan menggunakan letupan nuklear. Bagaimanapun, kaedah yang akan digunakan tidaklah sama seperti apa yang dapat kita lihat dalam filem 'Armageddon' lakonan Bruce Willis, di mana watak beliau perlu mengorbankan diri. Bom nuklear akan diletupkan bukan pada permukaan, tetapi pada jarak tertentu yang akan meletupkan sebahagian daripada permukaan Bennu sehingga menghasilkan daya tolakan.

Selain itu, pihak kerajaan Russia melalui agensi Rosatom State Nuclear Energy Corporation juga mengumumkan kejayaan mereka menggunakan teknologi laser dalam menghancurkan asteroid. Walaupun setakat ini mereka hanya berjaya menghancurkan asteroid kecil bersaiz 10mm dalam makmal, dalam laporan mereka menyebut sasaran mereka untuk mencapai keupayaan teknologi yang mampu menghancurkan asteroid sebesar 200 meter.

Setakat ini, pihak NASA dan penyelidik belum mengumumkan sebarang kata putus, ekoran ketiadaan maklumat yang lebih lengkap. Besar kemungkinan ekspedisi Osiris-REx dapat membantu menjawab beberapa persoalan yang ada serta langkah pencegahan yang diperlukan. Kita perlu menunggu tahun 2023 untuk mengetahui lebih lanjut tentang perkara ini.

Kepada orang ramai, anda tidak perlulah berasa risau kerana setakat ini, pihak penyelidik mengesahkan sekiranya berlaku sesuatu yang di luar jangkaan sekalipun ada langkah pencegahannya. Dalam semua simulasi yang telah dijalankan, penggunaan letupan bom nuklear pada permukaan asteroid berjaya menghancurkan asteroid ke bahagian-bahagian lebih kecil. Walaupun asteroid itu hanya diketahui risiko pelanggarannya dalam tempoh sesingkat 10 hari sahaja.

Namun langkah itu hanya akan diambil sekiranya bumi berada dalam keadaan kritikal, kerana risiko hentaman serpihan asteroid serta radiasi yang datang daripada penggunaan bom nuklear, mampu mengundang bahaya lain.

Apa pun ingat tarikh ini - 25 September 2135 kerana itulah tarikh yang dipersetujui ramai Bennu akan menghentam permukaan bumi, buat masa sekarang.


6 Sebab Kenapa 7-Eleven Di Jepun Adalah Yang Terbaik Di Dunia

Jepun merupakan negara dengan cawangan 7-Eleven paling banyak di dunia, iaitu sebanyak 16,664 cawangan.

Jumlah ini lebih daripada 2 kali ganda daripada negara dengan cawangan 7E kedua tertinggi di dunia iaitu Amerika Syarikat.

Walaupun cawangan sangat banyak, namun mereka mampu memberikan segala yang terbaik kepada pelanggan. Di Jepun, konsep kedai serbaneka ini adalah tersangat lain daripada yang lain dan tidak mengecewakan.

Jika anda melawat negara ini, jangan lepaskan peluang untuk sekurang-kurangnya masuk ke dalam.

iluminasi.com kongsikan 6 sebab mengapa 7-Eleven di Jepun adalah yang terbaik di dunia.

Layanan yang sangat baik di Jepun sangatlah ketara dan boleh dilihat melalui kedai 7-evelen mereka. Perkhidmatan yang diberikan disesuaikan dengan permintaan rakyat Jepun. Malah sehinggakan cuaca semasa juga diambil kira oleh mereka.

Ketika musim sejuk, kedai 7-eleven dipasang dengan pemanas dan pad pemanas. Kakitangan mereka juga sangat bertimbang rasa terhadap tetamu asing, jadi anda tak perlu risau untuk meminta bantuan di kedai-kedai seperti ini. Tiada sebarang perkauman berlaku di sini.

Segala maklumat seperti umur dan jantina pelanggan serta ramalan cuaca diguna pakai untuk meningkatkan perkhidmatan mereka. Maklumat-maklumat ini dipungut dan diedarkan kepada ibu pejabat 7-Eleven Jepun untuk dianalisa untuk membekalkan produk mengikut permintaan, menggunakan data tambahan mengenai demografi bagi setiap kawasan.

Jika anda melawat negara ini dengan bajet yang ala kadar dan tak mampu untuk makan di restoran, anda patut bersyukur kerana 7-Eleven di Jepun memberikan alternatif yang sangat bagus.

Terdapat pelbagai jenis makanan yang anda tak dapat jangka. Sandwich, sushi, salad, bento dan onigiri serta pelbagai lagi makanan yang terdapat di sini. Anda suka kopi ais? Terdapat 20 jenis kopi di 7E Jepun.

Jika anda mempunyai masalah dengan makanan paket, perlu diketahui bahawaa 7-Eleven menerima 2 hingga 5 penghantaran makanan setiap hari daripada kilang-kilang berbeza.

Jadi anda tak perlu risau tentang kesegaran makanan yang dijual. Penghantaran makanan yang kerap membuktikan kitaran jualan yang sangat cepat. Juga terdapat pilihan makanan halal.

Seperti 7-Eleven di Malaysia, sesetengah daripadanya mempunyai mesin ATM. Namun mesin ATM di 7-E Jepun lebih hebat berbanding yang lain.

Selain daripada mesin ATM ini boleh menerima kad antarabangsa, malah ia juga boleh digunakan untuk membeli membayar bil, beli tiket bas dan juga tiket kapal terbang!

Anda juga boleh membayar bil telefon dan utiliti yang lain. Anda boleh mengalihkan penghantaran peribadi anda ke 7E yang berhampiran dengan anda.

Jika anda rasa pilihan barangan jualan seperti coklat dan gula-gula di tempat anda sudah banyak, mungkin tak boleh lawan dengan 7E Jepun. Sebagai contoh coklat popular Kit Kat.

Di Malaysia hanya mempunyai beberapa perisa Kit Kat, namun di Jepun terutamanya di 7E, terdapat lebih daripada 200 perisa Kit Kat!

"Inovasi makanan" ini bukan sahaja untuk pilihan coklat sahaja, malah dalam makanan popular Jepun juga seperti ramen dan makanan ringan.

Masuk sahaja ke 7E Jepun anda akan lihat pelbagai jenis makanan tersusun rapi. Malah, 7-E di Jepun juga menjual barangan harian hingga ke pakaian.

Ini memang sangat jarang, malah tak ada di 7E Malaysia. 7E di Jepun menawarkan perkhidmatan penjualan tiket bagi tempat-tempat menarik di Jepun. Dalam kata lain, ia juga berfungsi sebagai agensi pelancongan.

Tidak terhad kepada menjual pakej-pakej pelancongan sahaja, juga terdapat tiket-tiket seperti konsert-konsert dan juga tiket ke Disneyland. Tak perlu nak beli online lagi, masuk 7E, beli tiket dan siap sedia untuk ke Disneyland!

Mungkin ada yang mengatakan ia tidak begitu praktikal, namun ia mungkin menjadi salah satu kelebihan kepada 7E di Jepun kerana mempunyai Wifi. Jika anda seorang yang suka melayari internet sambil berehat seketika untuk makan snek, 7E Jepun mungkin tempat bagi anda.

Sambil-sambil anda menikmati makanan yang dibeli dari kedai ini, anda boleh menggunakan Wifi percuma yang disediakan.


10 Fakta Pelik Dan Menarik Mengenai Pablo Escobar

iluminasi.com ada berkongsi artikel penuh mengenai Raja Dadah dunia yang satu ketika dulu pernah menjadi antara manusia paling kaya di dunia. Pablo Escobar juga diiktiraf sebagai penjenayah paling kaya di dunia.

Di tahap kemuncaknya, 80% daripada kokain yang diseludup masuk ke Amerika Syarikat adalah kokain yang dihasilkan Pablo Escobar. iluminasi.com kongsikan 10 fakta menarik mengenai Pablo Escobar.

1. Pablo Escobar lahir dalam keluarga biasa, bapanya merupakan seorang petani dan ibunya pula seorang guru. Sebelum terlibat dalam bisnes dadah, Pablo menjual batu nisan kepada penyeludup dan juga terlibat dalam bisnes mencuri kereta.

2. Ketika keluarga Pablo berada dalam persembunyian dari pihak berkuasa, anak perempuannya iaitu Manuela jatuh sakit. Dalam cuaca yang sejuk, Pablo cuba untuk memanaskan badan anaknya dengan membakar wang kertas bernilai kira-kira RM7.84 juta.

Pablo juga menghabiskan wang setiap bulan hampir RM10,000 untuk membeli gelang getah yang digunakan untuk mengikat wang tunainya yang sangat banyak. Hampir 10% daripada harta Pablo musnah disebabkan ditanam di dalam tanah dan dimakan oleh tikus.

3. Pablo menggunakan kekayaannya yang sangat dahsyat dan kemahsyurannya untuk dipilih menyertai Kongres di Colombia. Dengan kekayaannya jugalah, Pablo cuba untuk mengubah undang-undang ekstradisi, dengan menawarkan untuk membayar hutang kerajaan Colombia yang dianggarkan sebanyak RM39 juta pada ketika itu.

4. Kekayaan yang dimiliki Pablo membuatkan beliau tersenarai dalam senarai bilionaire Forbes sebagai antara manusia terkaya di dunia untuk 7 tahun berturut-turut. Kemuncaknya adalah pada tahun 1989 di mana Pablo merupakan manusia ke-7 terkaya di dunia.

5. Setelah Pablo melarikan diri daripada mahligainya pada hujung tahun 1980-an, pihak berkuasa Colombia telah merampas pelbagai harta miliknya. Antaranya termasuklah 142 buah pesawat, 20 buah helikopter, 32 buah kapal layar, 141 buah rumah dan pejabat.

6. Disebabkan bisnes Pablo yang terlalu besar dan semakin memuncak, penggunaan pesawat, helikopter, kereta, truk dan bot tidak cukup untuk membawa dadahnya ke Amerika Syarikat. Beliau terpaksa membeli 2 buah kapal selam bagi memudahkan kerja penyeludupan.

7. Di kemuncak kerjayanya sebagai Raja Dadah dunia, Pablo menyeludup masuk 15,000 kilogram kokain setiap hari ke AS. Kekayaannya ketika itu dianggarkan sebanyak RM117 billion.

Penyeludupan kokain tunggal terbesar ke AS yang pernah dilakukan adalah seberat 23,133 kilogram.

8. Walaupun bergelumang dengan bisnes dadah, Pablo tidak lupa untuk membantu mereka yang miskin dan tidak bernasib baik. Pablo mendermakan wang kepada gereja dan hospital, menubuhkan program pemakanan, membina taman-taman dan stadium bola sepak dan membina kejiranan.

9. Walaupun ganas dan bengis, sehingga bertanggungjawab terhadap 4,000 pembunuhan termasuklah 200 orang hakim dan 1,000 orang polis, wartawan dan pegawai kerajaan, namun Pablo mempunyai satu kelemahan dan ketakutan yang amat sangat.

Ia adalah undang-undang ekstradisi dimana beliau akan diserahkan kepada pihak berkuasa AS. Walau apa sekalipun yang berlaku Pablo tak akan pernah mahu menghabiskan sisa hidupnya di penjara Amerika.

Pablo pernah berkata, "Lebih baik aku mati di tanah airku daripada hidup di penjara di Amerika Syarikat".

10. Ketika berusia 44 tahun, sehari selepas ulang tahun kelahirannya, Pablo telah terbunuh dalam satu pergelutan dengan pihak berkuasa Colombia. Beliau dikatakan telah ditembak oleh agen DEA Amerika Syarikat. Namun ada yang mengatakan Pablo menembak dirinya sendiri.

Kedua-dua abang Pablo juga menegaskan bahawa Pablo mati kerana membunuh diri, mendakwa lokasi luka yang membunuhnya bukti bahawa ia dilakukan Pablo sendiri.

Salah seorang abang Pablo memberitahu, "Sepanjang tahun di mana pihak berkuasa Colombia memburunya, Pablo memberitahu saya setiap hari jika beliau dikepung dan tiada jalan keluar, beliau akan menembak dirinya sendiri di bahagian telinga,".

Kira-kira 25,000 rakyat Colombia menghadiri pengebumian Raja Dadah dunia ini di Medellin.


5 Sitkom Popular di Negara Kita Satu Masa Dulu

Tahun 80-an dan 90-an adalah tahun kegemilangan sitkom atau 'situation comedy', dengan nama Othman Hafsham sering menjadi sebutan sebagai raja sitkom Malaysia hasil sentuhannya yang berjaya menghasilkan dua sitkom paling popular di negara kita, satu masa dulu.

Walaupun legasi sitkom di Malaysia diteruskan oleh kemunculan Senario pada lewat 90-an, sitkom-sitkom selepas itu seperti hilang elemen yang ada ketika zaman kegemilangan sitkom kita dulu. Dahulu, sitkom yang ada cuba mencerminkan kehidupan masyarakat serta kerap menampilkan barisan pelakon berbilang bangsa, namun lama-kelamaan populariti sitkom semakin tenggelam berikutan perubahan citarasa penonton Malaysia sehingga menyebabkan populariti sitkom buatan tempatan semakin merosot.

Berikut adalah lima buah sitkom di negara kita yang pernah mendapat tempat dihati kita semua satu masa dulu, malah ada yang sehingga kini tetap diulang siar bagi menghilangkan kerinduan peminat-peminatnya.

"Hello! My name is Sam. This is my card." Ayat itu menjadi ajukan ramai orang kita satu masa dulu, membuktikan pengaruh sitkom arahan dan ciptaan Othman Hafsham ini kepada masyarakat Malaysia.

Memperkenalkan kita kepada gabungan nama-nama pelakon yang masih lagi diingati sehingga kini seperti Susan Lankester, Ziela Jalil, Louisa Chong, arwah Ahmad Busu, Jaafar Onn, Sabri Yunos dan yang paling penting, artis serba boleh Imuda yang memegang watak lelaki 'sotong' Sam, sitkom ini yang dirakamkan secara langsung di depan penonton berjaya mencapai penarafan 5 juta penonton semasa zaman kemuncaknya.

Menjadi platform pertama rakyat Malaysia kenal Harith Iskander semasa awal kemunculannya, sitkom ini menampilkan beberapa segmen berbeza bergantung kepada situasi yang ingin disampaikan.

Berjaya mengumpulkan ramai pelakon berbilang bangsa di bawah satu bumbung termasuklah dua pelakon yang menimbulkan kontroversi berkenaan jantina iaitu Moon dan Dee, membuatkan sitkom ini tidak sesuai untuk tontonan bawah umur serta lawak-lawak 'double meaning' yang kerap disebutkan. Pernah ditayangkan semula di Astro Warna dan mudah untuk ditonton semula di Youtube sekiranya anda mahu mengimbas kembali nostalgia sitkom ini.

Ditayangkan selama 7 musim dan menamatkan tayangannya pada tahun 2003, sitkom Kopitiam memperkenalkan orang ramai kepada beberapa nama seni yang masih lagi aktif sehingga kini seperti Douglas Lim dan Rashid Salleh, Lina Teoh, Joanna Bessey, Mano Maniam dan Tan Jin Chor.

Sitkom ini mengisahkan jatuh bangun mereka semua dalam mempertahankan tradisi kedai kopi yang diwarisi Marie, lakonan Joanna Bessey. Mendapat pengiktirafan sebagai sitkom terbaik Asia pada tahun 2000.

Spanar Jaya menjadi batu loncatan kepada Ahmad Idham yang sebelum itu terkenal dengan drama Cinderella dan Wardina Saffiyah untuk terjun lebih jauh dalam lakonan. Selain itu dua watak yang kerap diajuk iaitu Mat Rock lakonan Opie Zami dan Eddy Lentuk lakonan Bob Azrai menjadi antara watak yang mudah diingati kita semua, serta watak Abdullah, pekerja asing Bangladesh yang mencari rezeki di bengkel Spanar Jaya.

Spanar Jaya banyak bereksperimen dalam episod dan kerap menyelitkan unsur-unsur fantasi, imaginasi serta muzikal, dengan beberapa penampilan kumpulan muzik rock tanah air menyerikan jalan cerita yang dihidangkan.

Orang Malaysia wajib menonton sitkom ini. Memegang rekod sitkom paling panjang pernah disiarkan di Malaysia selama hampir 20 tahun, daripada tahun 1985 sehinggalah tahun 2004, perubahan yang berlaku pada watak dalam sitkom ini sedikit sebanyak mencerminkan realiti sebenar perubahan masyarakat Malaysia.

Bermula sebagai sebuah sitkom yang terletak di Kampung Seri Wangi sebelum mereka semua berpindah ke Flat Seri Wangi, barisan pelakon utama sitkom ini tidak berubah dengan Imuda, Ahmad Busu, Zami Ismail dan Muhammad Ismail menjadi teraju utama, sebelum komuniti mereka menerima kemasukan-kemasukan penduduk baru, seperti watak lakonan Sulaiman Yassin, Marlia Musa, Sabri Yunos dan ramai lagi.

Apa yang mengkagumkan adalah bagaimana siri sitkom ini yang berlangsung panjang, berjaya memasukkan realiti sebenar hidup pelakon mereka yang mengalami naik turun atau pergi meninggalkan kita semua, ke dalam jalan cerita. Perubahan-perubahan hidup pada watak, selalunya berlaku akibat perubahan sebenar yang dialami pelakon sebenar yang membuatkan penduduk Kampung atau Flat Seri Wangi ini sering bertukar-tukar.

Sitkom bertaraf lejen ini sedikit sebanyak berjaya membawa gambaran positif kepada penduduk kawasan flat yang kerap menjadi sasaran masyarakat ketika ini, kerana kesepakatan yang dipaparkan dalam sitkom ini nyata mencerminkan realiti sebenar hidup bermasyarakat di kampung dan rumah pangsa.


Sejarah Perpecahan Jerman Barat Dan Timur Sebabkan Tembok Berlin Dibina

Selepas kekalahan Jerman dalam Perang Dunia Kedua, wilayah-wilayah di Jerman dibahagikan kepada 4 zon yang dikawal oleh Pakatan Allies.

Zon-zon tersebut adalah di bahagian barat daya dikawal oleh Perancis, barat laut oleh Britain, selatan oleh Amerika Syarikat dan timur oleh Kesatuan Soviet.

Menurut Persidangan Potsdam yang berlangsung pada tahun 1945, populasi Jerman di seluruh negara itu haruslah dilayan dengan sama rata dan jabatan-jabatan pentadbiran pusat penting tertentu hendaklah diwujudkan.

Apa yang dimahukan oleh pakatan ini adalah Jerman yang bersatu padu dari segi ekonomi kerana pemulihan ekonomi Jerman adalah prasyarat kepada kebangkitan perang Eropah. Namun apa yang dirancang tidak mengikut apa yang dipersetujui dalam persidangan tersebut.

Kuasa besar ini gagal untuk menuruti apa yang dirancangkan, dan masing-masing mula mengejar kepentingan masing-masing di zon pendudukan mereka. Di setiap zon, polisi yang berlainan dilaksanakan.

Ini menyebabkan kesepaduan ekonomi dan persetujuan antara zon tidak dapat dicapai. Di antara semua zon, perbezaan yang paling ketara adalah di antara zon Amerika Syarikat dan zon Kesatuan Soviet. Ini menimbulkan ketegangan di antara mereka.

Fokus pertikaian kedua-dua kuasa ini adalah masalah pampasan. Bagi Kesatuan Soviet, pengambilan pampasan sebanyak yang boleh menjadi keutamaan jadi segala peralatan dari kilang di Jerman dikeluarkan dan produk-produk dirampas. Bagi Kuasa Barat (Perancis, Britain dan Amerika Syarikat), pengstrukturan semulan ekonomi Jerman menjadi tujuan utama.

Jadi, segala keperluan yang dikehendaki oleh Kesatuan Soviet merencatkan rancangan ekonomi Kuasa Barat. Ia membuatkan Jeneral Clay, Komander zon pendudukan Amerika Syarikat berusaha mencapai persefahaman dengan Kesatuan Soviet berkenaan isu tersebut.

Namun ia gagal disebabkan ketidaktelusan pihak Kesatuan Soviet. Selepas hampir setahun hubungan mereka bergolak, akhirnya Amerika Syarikat menyedari kesukaran bekerjasama dengan Kesatuan Soviet, dan membuat keputusan untuk bergerak sendiri.

Pada September 1946, Amerika Syarikat mengumumkan penggabungan zon mereka dengan zon British membentuk "Bizonia". Ini merupakan permulaan kepada pembahagian Jerman.

6 bulan kemudian iaitu pada Mac 1947, Doktrin Truman telah dikeluarkan yang dikatakan mengakhiri kebarangkalian kerjasama antara Amerika Syarikat dan Kesatuan Soviet. Ia juga menjadi pembunuh kepada penyatuan Jerman, dan dikatakan menjadi pencetus bibit-bibit Perang Dingin di antara Kuasa Barat dan Kesatuan Soviet.

Ketika inilah Perancis bersetuju untuk bergabung dengan Bizonia yang membentuk Trizonia. Penggabungan ketiga-tiga zon Barat ini selesai di pertengahan 1948.

Sebagai tindak balas kepada penggabungan itu, Kesatuan Soviet memperkenalkan unit wang asas iaitu Ostmark di zon pendudukan mereka dan seluruh Berlin. Tak cukup dengan itu, mereka juga menghalang lalu lintas darat dan udara untuk masuk ke Berlin yang dikenali sebagai "Sekatan Berlin".

Bagi menyediakan makanan dan bekalan lain kepada penduduk Berlin Barat, Kuasa Barat terpaksa menghantar pengangkutan udara besar-besaran. Namun Kesatuan Soviet akhirnya menghentikan sekatan itu kerana dirasakan tidak berbaloi.

Walaupun begitu, perbezaan di antara Kesatuan Soviet dan Kuasa Barat tidak dapat lagi diselesaikan. Sekatan Berlin dilihatkan menjadi pemangkin kepada pembentukan kerajaan baru di zon Barat.

Dan pada tanggal 21 September 1949, Kuasa Barat telah menubuhkan sebuah kerajaan baru yang diberi nama Republik Persekutuan Jerman yang lebih dikenali sebagai Jerman Barat.

Sebulan kemudian pada 7 Oktober 1949, Kesatuan Soviet pula menubuhkan Republik Demokratik Jerman, atau Jerman Timur dengan Berlin Timur sebagai ibu kota.

Beratus-ratus ribu rakyat Jerman dari Berlin Timur telah menyeberangi ke Berlin Barat untuk bertemu semula dengan keluarga bermula 1950an sehingga awal 1960an. Tindakan itu juga adalah kerana ingin melarikan diri daripada penindasan komunis oleh Kesatuan Soviet.

Pemimpin Kesatuan Soviet, Joseph Stalin mula bimbang dengan situasi ini cuba untuk berbuat sesuatu. Pada malam 12 Ogos 1961, kerajaan Jerman Timur menggunakan kawat berduri dan meletakkan pengawal di setiap jalan masuk ke Berlin Barat dari Berlin Timur bagi menghentikan pergerakan manusia besar-besaran itu.

Pada keesokan harinya, pembinaan tembok kongkrit mula dijalankan, dengan menara pengawal dan kawasan periuk api di sekeliling kawasan itu. Tembok yang diberi nama Tembok Berlin sepanjang 155 kilometer itu telah berjaya memisahkan sepenuhnya kedua-dua bahagian Berlin itu.

Berang dengan tindakan itu, kerajaan Amerika Syarikat cuba merancang merobohkan tembok tersebut namun gagal kerana mendapat tentangan daripada Kesatuan Soviet.

Jerman Barat berang dengan Amerika Syarikat tidak berani bertindak, namun Presiden AS John Kennedy berkata tembok seperti neraka itu lebih baik daripada peperangan.

Untuk bertahun-tahun yang mendatang, tembok ini menjadi simbol kepada Perang Dingin. Di antara tahun 1961 sehingga 1989, tembok ini telah menghalang hampir setiap penghijrahan.

Lebih daripada 100,000 orang cuba menyeludup keluar dari Berlin Timur.

Lebih daripada 5,000 cubaan berjaya, namun jumlah kematian disebabkan cubaan ini dianggarkan di antara 136 hingga 200 orang.

Pada penghujung tahun 1989 di mana jatuhnya kerajaan komunis Kesatuan Soviet di seluruh Eropah Timur, Tembok Berlin ini akhirnya berjaya dirobohkan.

Bagi banyak pemerhati, perobohan tembok neraka ini merupakan petanda besar bahawa Perang Dingin akan tiba ke penghujungnya.


5 Permainan Video Dengan Kos Paling Mahal Di Dunia

Industri permainan video adalah industri yang sentiasa berkembang pesat terutama dengan penghasilan konsol-konsol oleh Microsoft dan Sony.

"Peperangan" di antara kedua-dua syarikat pelopor telah memberikan tempias yang baik dalam menghasilkan permainan video yang semakin canggih.

Malah, ia semakin canggih sehinggakan kos pembikinan sesebuah permainan video itu mencecah berbilion-bilion ringgit, mengalahkan kos pembikinan filem di Hollywood.

iluminasi.com kongsikan 5 permainan video dengan kos paling tinggi dalam sejarah.

Dengan kos penghasilan permainan video Grand Theft Auto IV sebanyak RM391 juta, ia diiktiraf sebagai permainan ke-5 termahal di dunia. GTA IV telah dilancarkan pada April 2008 untuk konsol Xbox dan PlayStation 3.

Permainan ini memaparkan kehidupan seorang veteran perang, Niko Bellic dan cubaannya untuk memulakan hidup baru. Permainan ini dimainkan melalui sudut pandangan orang ketiga.

GTV IV dianggap sebagai permainan video dengan grafik terbaik ketika mana ia dilancarkan dan mendapat rating 9.5.

Permainan video Call of Duty Modern Warfare 2 merupakan antara yang mempunyai kos termahal di dunia ketika ia dilancarkan pada tahun 2009 iaitu RM780 juta.

Ia merupakan permainan video peperangan politik 1st person pertama untuk Microsoft Windows, PlayStation 3 dan Xbox 360.

Menurut skala penilaian oleh Metacritic, permainan ini skor 94% dan dipuji disebabkan oleh ciri-ciri "in-built multiplayer". Dalam hanya 24 jam pertama pelancaran yang dilancarkan dalam 4 versi pemasaran yang berbeza-beza, sebanyak 4.7 juta unit terjual.

Permainan video Star Wars: The Old Republic adalah antara salah satu permainan multiplayer paling diiktiraf dan termahal pernah dihasilkan dengan kos RM780 juta.

Ia berlaku di zaman selepas tempoh keharmonian di antara Empayar Republik dan Empayar Sith.

Permainan ini dibahagikan kepada dua bahagian, anda boleh menyertai mana-mana bahagian bergantung kepada karekter yang anda mahu main.

Satu bahagian mewakili kumpulan baik dan satu lagi kumpulan jahat. Selepas 3 hari dilancarkan, permainan video ini mendapat 1 juta pengikut di seluruh dunia.

Permainan video ini antara yang paling popular di dunia, daripada kanak-kanak hinggalah orang dewasa. Permainan yang mempunyai rekabentuk yang dikatakan paling unik dalam sejarah ini menelan kos belanja sebanyak RM1.04 billion.

Permainan ini direkasemula dengan grafik yang lebih hebat untuk PlayStation dan Xbox One pada tahun 2014 setahun selepas dilancarkan pada tahun 2013.

Permainan ini mempunyai 3 watak yang berbeza-beza di dalam satu jalan cerita.

Kutipan penjualan GTA V adalah sangat memberangsangkan pada 24 jam pertama iaitu sebanyak RM3.13 billion.

Dengan jumlah kos pembikinan RM1.95 billion, permainan video Destiny adalah yang termahal di dunia. Permainan video ini dilancarkan pada September 2014 untuk Xbox One Console, Xbox 360, PlayStation 4 dan PlayStation 3.

Ia merupakan permainan multiplayer dan berperanan sebagai penjaga dan pelindung kepada satu-satunya bandar yang selamat di planet bumi.

Walaupun kos pembikinan permainan video ini tersangat lah mahal, namun kos RM1.95 billion itu diperolehi kembali dalam hanya 24 jam pertama pelancaran sahaja.


10 Makanan Yang Mampu Membantu Anda Untuk Mudah Tidur Lena

Tidur yang berkualiti adalah penting bagi melalui hari-hari kerja yang memenatkan. Secara purata, orang dewasa memerlukan tidur selama 8 jam. Tidur yang kurang boleh menyebabkan tekanan, dan merosakkan hari anda. Diet adalah penting bagi memudahkan anda tidur di malam hari. Di bawah adalah senarai makanan yang boleh membantu anda mendapatkan tidur yang berkualiti.

Buah berwarna hijau ini adalah snek terbaik sebelum tidur. Menurut kajian yang dilakukan oleh Taipei Medical University di Taiwan, sukarelawan kajian yang memakan 2 biji buah kiwi satu jam sebelum tidur, mempunyai tidur yang lebih berkualiti. Buah kiwi mengandungi vitamin C dan E, serotonin serta folat, yang kesemuanya membantu anda terlelap dan tidur nyenyak.

Makanan yang diperbuat daripada soya, seperti taufu sebagai contoh kaya dengan isisoflavon. Sebatian ini meningkatkan penghasilan serotonin, sejenis bahan kimia otak yang mempengaruhi kitaran tidur dan bangun badan manusia. Orang dewasa yang memakan 2 atau lebih hidangan soya setiap hari mempunyai tidur yang lebih lama, serta lebih berkualiti menurut kajian pada tahun 2015 oleh Nutrition Journal.

Memakan makanan yang kaya dengan serat adalah kunci kepada tidur yang baik. Menurut sebuah kajian yang diterbitkan di dalam Journal of Clinical Sleep Medicine, memakan makanan berserat dikaitkan dengan tidur yang restorative slow-wave, yakni lagi banyak anda makan makanan berserat, lagi berkualiti tidur anda. Serat mengurangkan peningkatan tahap gula dalam darah, yang berupaya mengurangkan melatonin. Antara sumber makanan berserat adalah kacang, bijirin dedak dan quinoa.

Kebanyakan ikan, terutamanya salmon dan tuna, kaya dengan vitamin B6. Menurut sebuah artikel yang diterbitkan di dalam Annals of the New York Academy of Sciences, vitamin B6 diperlukan bagi penghasilan melatonin secara semulajadi di dalam badan. Melatonin adalah sejenis hormon yang diaktifkan ketika gelap bagi memudahkan tidur.

Berdasarkan sebuah kajian, jus ceri tart yang kaya dengan melatonin terbukti membantu seseorang untuk tidur. Berdasarkan kajian berkenaan, apabila orang dewasa yang menghidapi penyakit insomnia kronik (penyakit susah tidur) meminum segelas jus ceri tart 2 kali sehari, tahap keseriusan insomnia mereka semakin berkurangan.

Produk tenusu seperti yogurt dan susu kaya dengan sumber kalsium. Terdapat kajian yang menunjukkan kekurangan kalsium boleh menyebabkan masalah susah tidur.

Bulgur, bali dan lain-lain bijirin penuh adalah kaya dengan sumber magnesium. Menurut laporan di dalam Journal of Orthomolecular Medicine, kekurangan pengambilan magnesium boleh menyebabkan masalah kurang tidur.

Produk tenusu dikenali sebagai sumber kalsium. Sayur berdaun hijau, seperti kale dan kolak juga mempunyai kandungan kalsium semulajadi yang tinggi. Menurut kajian, pengambilan kalsium boleh menambahbaik tidur seseorang.

Buah berwarna kuning ini dikenali sebagai buah yang kaya dengan potasium. Pisang juga merupakan salah satu sumber vitamin B6, yang diperlukan bagi menghasilkan melatonin.

Menurut pakar nutrisi iaitu Lindsey Duncan (melalui DrOz.com), gula semulajadi di dalam madu meningkatkan sedikit insulin di dalam badan, dan membenarkan tryptophan (membantu penghasilan serotonin, seterusnya melatonin) untuk menembusi otak dengan lebih mudah, membantu tidur yang lebih berkualiti. Satu sudu besar sebelum tidur mampu memberikan anda tidur yang tenang.


Sejarah Pembinaan Menara Eiffel, Mercu Tanda Bandar Paris

Bandar Paris di Perancis sememangnya sinonim dengan mercu tandanya, Menara Eiffel (Eiffel Tower). Tidak sah sekiranya pergi melawat Paris tetapi tidak bergambar di hadapan menara ini. Menara ini juga merupakan tempat paling popular di Perancis dan Eropah dengan anggaran 200 juta pelancong pernah melawatnya sejak dibuka.

Walau bagaimanapun, mungkin ramai yang tidak tahu akan kisah menarik dan sejarah mengenai pembinaan menara ini. Malah, suatu ketika dahulu cadangan pembinaan menara ini juga pernah ditentang oleh masyarakat setempat. Terdapat juga pihak yang mencadangkan agar menara ini dirobohkan atas sebab-sebab tertentu.

Kali ini, kami ingin berkongsi kepada para pembaca iluminasi.com serba sedikit mengenai menara popular yang menjadi mercu tanda bandar Paris ini.

Pada tahun 1880, bandar Paris telah menjadi tuan rumah kepada sebuah expo sempena menyambut ulangtahun Revolusi Perancis yang ke 100 tahun. Lebih 100 orang peserta telah menghantar cadangan pelan pembinaan sebuah monumen untuk dibina di kawasan Champ-de-Mars yang terletak di tengah bandar Perancis.

Daripada penyertaan yang dihantar, akhirnya Eiffel et Compagnie, iaitu sebuah syarikat konsultan dan pembinaan milik Gustav Eiffel telah dipilih sebagai pemenang. Walaupun beliau diberikan kredit sebagai orang yang mereka bentuk menara ini, tidak ramai yang tahu bahawa rekabentuk menara ini sebenarnya dihasilkan oleh Maurice Koechlin, iaitu salah seorang juruteranya.

Idea dan rekabentuk Menara Eiffel dipilih kerana keunikannya yang tidak menyamai mana-mana bangunan yang pernah dibina pada ketika itu. Ketika itu, menara setinggi 300 meter ini adalah bangunan paling tinggi dibina oleh manusia. Rekabentuk struktur bangunan ini yang sangat unik menggambarkan kemajuan Revolusi Perindustrian pada ketika itu.

Bangunan ini juga sangat unik kerana ianya seolah-olah hanya kerangka besi tetapi sangat kukuh dan stabil. Pembinaannya yang bermula pada 26 Januari 1887 boleh dianggap murah pada ketika itu dan hanya menggunakan tenaga kerja yang sedikit.

Menara ini juga dipasang elevator yang merupakan satu teknologi baru pada ketika itu. Rekabentuk menara ini yang melengkung ke atas sememangnya memberikan cabaran tersendiri kepada para jurutera untuk memasang elevator ini. Di beberapa bahagian menara ini, terdapat juga beberapa ruang meninjau dan satu bilik rahsia yang dibina oleh juruteranya.

Walaupun Menara Eiffel kini merupakan lambang kebanggaan bandaraya Paris, tidak semua orang pada ketika itu bersetuju dengan cadangan pembinaan menara ini. Terdapat beberapa golongan yang menentang pembinaannya kerana berpendapat menara ini kelak akan merosakkan pemandangan Champ-de-Mars, iaitu sebuah kawasan taman yang menjadi tumpuan pelancong.

Selain itu, pembinaannya juga turut ditentang kerana pandangan skeptikal bahawa menara yang berupa seakan-akan kerangka besi itu mampu disiapkan dan tidak akan mendatangkan masalah kelak. Walau bagaimanapun, atas sokongan penuh Edouard Lockroy, iaitu seorang Menteri ketika itu, pembinaan menara ini diteruskan. Beliau percaya pembinaan menara ini akan memberikan impak positif kepada Perancis dan ternyata sangkaannya benar.

Menara ini secara rasminya dibuka pada 31 Mac 1889. Pada hari yang bersejarah ini, Eiffel sendiri telah memanjat ke bahagian paling tinggi menara ini dan mengibarkan bendara Perancis sebagai simbolik perasmian menara ini.

Menara ini kekal sebagai bangunan tertinggi di dunia sehinggalah Chrysler Building yang terletak di New York, Amerika Syarikat siap dibina pada tahun 1929. Pada tahun 1957, sebuah antena telah ditambah pada bahagian atas menara ini, menjadikannya lebih tinggi daripada Chrysler Building. Pada peringkat awal, hanya tingkat kedua menara ini dibuka kepada orang awam sebelum akhirnya ketiga-tiga tingkat dibuka kepada orang awam.

Menariknya, mungkin ramai yang tidak tahu bahawa pembinaan menara ini adalah untuk sementara sahaja dan bukan kekal selamanya. Dalam sejarah, beberapa kali menara ini berjaya diselamatkan daripada diruntuhkan. Seawal 1909, menara ini hampir diruntuhkan sebelum pihak berkuasa mengambil keputusan untuk mengekalkan binaan ini kerana menyedari fungsinya sebagai stesyen pemancar komunikasi.

Semasa Perang Dunia Pertama, menara ini memainkan peranan penting memintas komunikasi pihak musuh dan menghantar mesej kecemasan. Semasa Perang Dunia Kedua, Hitler juga pernah mengarahkan menara ini diruntuhkan tetapi arahan tersebut tidak pernah direalisasikan. Semasa bandar Perancis ditawan oleh askar Jerman, pihak Perancis juga telah memotong kabel elevator bagi menyukarkan askar Jerman daripada menaiki ke puncak menara ini.

Menara Eiffel juga pernah dijadikan lokasi untuk melakukan pelbagai aksi terjunan merbahaya dan kajian sains. Pada tahun 1911, seorang saintis Jerman Theodor Wulf telah melakukan satu eksperimen menggunakan elektrometer untuk mengesan kadar radiasi yang lebih tinggi pada puncak menara ini berbanding kadar radiasi di bahagian bawah menara ini, seterusnya membawa kepada penemuan sinaran kosmik (cosmic rays). Rekabentuk menara ini yang unik juga telah menjadi inspirasi kepada 30 replika dan binaan sepertinya di seluruh dunia.

Kini, Menara Eiffel masih berdiri megah sebagai menara paling popular di dunia. Bagi memelihara ketahanan menara ini, ianya akan dicat setiap tujuh tahun. Kira-kira 500 orang pekerja bertugas disini dimana sebahagiannya bertanggunjawab menjaga keselamatan pelancong, bekerja di restoran, melakukan kerja-kerja penyelenggaraan dan sebagainya.


5 Fakta Mengenai Kelawar Yang Pasti Ramai Tak Tahu

Kelawar adalah satu spesis haiwan yang misteri. Tak banyak yang kita tahu mengenainya, dan tak ramai yang menyukai haiwan ini kerana ia agak sukar dijumpai dan dikaitkan dengan perkara yang tak baik.

iluminasi.com ingin kongsikan 5 fakta mengenai kelawar yang pasti ramai tak tahu.

Seperti mamalia yang lain, bayi kelawar diberikan nutrisi daripada susu oleh ibu kelawar. Kelawar biasanya mempunyai seekor anak dalam satu masa walaupun beberapa spesis mampu melahirkan 3 hingga 4 sekaligus.

Namun, tiada mamalia lain yang mampu terbang, selain kelawar. Terdapat beberapa spesis mamalia termasuklah tupai yang hampir mampu terbang, namun tidak, dan hanya mampu meluncur atas angin.

Untuk membolehkan kelawar terbang, haiwan ini menghadam makanan yang dimakan dengan sangat cepat, sehinggakan menyahtinja dalam tempoh 30 hingga 60 minit selepas makan. Ia membuatkan badan kelawar menjadi lebih ringan dan mampu terbang.

Hanya spesis kelawar yang kecil menggungkan kaedah ekolasi untuk mengorientasikan diri, atau untuk bergerak. Namun bagi kelawar yang lebih besar, penglihatan mereka lebih tajam daripada manusia.

Namun, penglihatan yang sangat tajam ini juga boleh membawa kemudaratan kepada kelawar ini. Sebagai contoh, kelawar mungkin akan terbang ke aras tingkap kerana ternampak cahaya di sebalik tingkap, walaupun ekolasinya memberitahu bahawa permukaan tingkap itu adalah legap.

Kelawar biasanya terbahagi kepada dua kumpulan iaitu Megachiroptera, iaitu kelawar buah "Old World" yang besar dan Microchiroptera iaitu kelawar yang lebih kecil yang dijumpai di seluruh dunia.

Ia mempunyai pelbagai saiz iaitu yang paling besar iaitu spesis giant flying fox seberat 1.2 kilogram dan bukaan sayap sepanjang 1.7 meter, kepada kelawar bersaiz tersangat kecil dengan bukaan sayap 15 sentimeter.

Juga terdapat 3 spesis kelawar yang menghisap darah seperti pontianak.

Hampir semua spesis kelawar yang menggantungkan badan mereka secara terbalik, di mana kaki mereka berubah menjadi relaks dalam keadaan mencengkam yang mana sukar untuk kita bayangkan.

Dan apabila kelawar bersedia untuk terbang, ia akan melepaskan cengkaman kaki dan mendapatkan momentum terbang ketika jatuh kerana kaki dan sayapnya yang kecil tak mampu memberikan kebolehan terbang seperti burung.

Walaupun begitu, terdapat 6 spesis kelawar yang tidak menggantungkan diri secara terbalik, yang mana kebanyakan daripada spesis ini mempunyai lapisan penyedut di anggota badan yang membolehkannya untuk melekat pada daun atau pada permukaan-permukaan lain.

Najis kelawar yang juga dikenali sebagai guano, mempunyai kandungan kalium nitrat (saltpeter) yang tinggi dan biasanya digunakan sebagai baja. Namun, saltpeter juga boleh diekstrak dan digunakan untuk menghasilkan serbuk letupan dan bahan peledak.

Selain itu, najis kelawar juga merupakan sumber yang penting dalam tujuan ini ketika Perang Saudara Amerika. Ia juga digunakan untuk memelihara fosil.


Budaya Hipster : Sejarah Asal-Usul 'Subculture' Popular Anak Muda Malaysia

Urban Dictionary mendefiniskasikan 'hipster' sebagai satu cabang budaya atau subculture yang diikut oleh lelaki dan wanita berusia 20-an hingga 30-an, yang mengangkat nilai kebebasan berfikir, perlawanan budaya, pemahaman progresif dalam politik, penghargaan karya seni secara bebas, kreatif, bijak dan pandai bertutur.

Bagaimanapun, definisi itu amat berlainan sekali dengan budaya asal daripada mana perkataan 'hipster' ini datang. Jadi dari mana sebenarnya perkataan 'hipster' ini datang dan mengapa berlaku perubahan besar pada definisi dahulu dengan sekarang?

Semuanya bermula dengan penggunaan perkataan 'hep' pada tahun 1902 di Amerika Syarikat. Terma itu digunakan bagi merujuk kepada individu pemuzik jazz kulit hitam yang mempunyai pengaruh besar kepada komuniti di situ dan kekal digunakan sehingga  berkembang selama beberapa puluh tahun.

Pada 1940-an, seorang pemuzik jazz berkulit putih bernama Harry Gibson menjadi popular ekoran lagunya yang kerap memaparkan mesej-mesej tidak bermoral sehingga diharamkan di radio. Harry mula mula mendapat perhatian ekoran keunikan lagunya pada zaman tersebut yang dilihat melawan norma bangsa kulit putih Amerika Syarikat.

Populariti Harry membuatkan ramai menggelarkan dia seorang 'hep' walaupun dia berkulit putih, namun Harry tidak mahu sama dengan pemuzik lain. Jadi dia menggunakan gelaran 'hip' dan kumpulan peminat setianya dinamakan 'hipster.'

Terma 'hipster' mula diterima ramai pada lewat tahun 40-an, dengan gelaran tersebut mula digunakan secara rasmi oleh kumpulan individu kulit putih yang memprotes norma masyarakat dan tradisi yang diamalkan masyarakat mereka sendiri. Didorong oleh kehidupan dan cara fesyen pemuzik jazz kulit hitam di Amerika, hipster mula mengenakan fesyen ala masyarakat kulit hitam, dalam menunjukkan perasaan ambil peduli terhadap nasib dan masa depan pemuzik ikutan mereka, disamping menunjukkan protes mereka sendiri melalui cara hidup mereka.

Bagaimanapun, kebiasaannya individu hipster ini bukanlah individu yang datang daripada keluarga susah. Mereka selalunya datang daripada keluarga pertengahan dan berada, cara pemakaian mereka saja terikut dengan budaya pemuzik jazz kulit hitam zaman itu yang hidup terumbang-ambing.

Dalam satu tulisan tahun 1957 yang bertajuk 'The White Negro', penulisnya Norman Mailer mendefinisikan hipster sebagai 'seorang individu kulit putih kelas pertengahan yang cuba mengangkat budaya bebas dan spontan pemuzik kulit hitam : cara mereka bercakap, dialek, penggunaan dadah, apresisasi mereka terhadap muzik jazz dan blues serta kepentingan tinggi terhadap seks yang betul - sehingga terlupa mereka berkulit putih.'

Tokoh-tokoh seperti Jack Kerouac dan Allen Ginsberg mula menjadi ikutan golongan hipster pada era 50-an dan 60-an, ketika berlakunya lonjakan ekonomi di Amerika Syarikat.

Ekoran kuasa membeli  golongan kelas pertengahan meningkat, setiap rumah pada waktu tersebut mula dianjurkan untuk memiliki televisyen, pengisar dan mesin basuh yang menyebabkan wujudnya budaya baru masyarakat ideal yang hidupnya dipenuhi perkakasan elektrik. Jack dan Allen menjadi suara paling lantang mengkritik budaya baru Amerika pada waktu tersebut.

Etos 'ada banyak lagi perkara lebih penting dalam hidup, selain daripada pembelian perkakasan' mula dilaung-laungkan golongan hipster sebagai satu bentuk percanggahan kepada norma majoriti masyarakat Amerika. Serang penulis zaman itu, Thomas Frank dalam bukunya, 'The Conquest of Cool' mendifinasikan gerakan hipster zaman tersebut dengan ayat yang cukup mudah.

Terma hipster mula menyurut popularitinya digantikan dengan terma 'hippie' dan membuat kemunculan semula pada tahun 90-an namun ledakannya tidak berapa dirasai sebelum pengaruhnya kembali, bermula di sebuah pekan di Brooklyn.

Dari mana datangnya gerakan hipster yang ada ketika ini? Budaya baru hipster dikatakan datang daripada tradisi penduduk pekan Williamsburg, Brooklyn yang terletak di Amerika Syarikat. Proses gentrifikasi pekan tersebut yang berlaku pada awal 90-an membuatkan ramai berminat hendak tinggal di situ, termasuklah anak-anak muda yang baru mencari haluan hidup.

Williamsburg mula berubah menjadi sebuah kawasan yang menekankan budaya dengan pembukaan banyak kawasan-kawasan seni, lokasi untuk berkarya dan juga mempunyai kehidupan malam yang menyeronokkan. Pekan tersebut juga menjadi pusat penting kepada pergerakan pemuzik-pemuzik bebas dan mempunyai banyak pusat etnik di sekitarnya.

Mereka yang melalui proses tersebut dapat menyaksikan sendiri bagaimana pekan yang mereka sayangi berevolusi sehingga dipenuhi dengan individu yang sukakan seni dan gemar berfalsafah namun berpakaian kemas ala petani zaman dahulu, lengkap dengan kasut yang lebih sesuai untuk berkebun.

Mengambil inspirasi daripada bandar Berlin di Jerman, Williamsburg mula dikenali dengan masyarakat mereka yang unik. Populariti kehidupan ala hipster di Williamsburg mula dikenali ramai selepas akhbar The New York Times dan majalah Time Out New York melakukan liputan khas terhadap corak kehidupan penduduk pekan tersebut.

Corak kehidupan masyarakat di Williamsburg dipopularkan lagi selepas salah seorang penduduk Williamsburg, Robert Lanham menulis sebuah buku tentang budaya masyarakat di situ yang diberi judul 'The Hipster Handbook' pada tahun 2003, dengan buku itu menjadi rujukan sama ada seseorang itu layak atau tidak dikategorikan sebagai hipster, walaupun dalam bentuk parodi.

Pada zaman kemuncaknya, Williamsburg terkenal sebagai bandar hipster paling ulung di dunia, menjadi salah satu destinasi idaman untuk merasai kehidupan sebenar hipster.

Namun pembangunan mula memberi kesan pada hidup mereka. Dengan kebanjiran penduduk, penduduk Williamsburg mula merasai kenaikan pada kos hidup. Nilai hartanah di situ mula meningkat sekaligus menaikkan sama kadar sewa. Ini sedikit sebanyak memaksa penduduk asal pekan tersebut serta golongan hipster yang berhijrah ke situ mencari tempat baru.

Bagi Robert yang telah tinggal di Williamsbug sejak 1996 dan merasai sendiri perkembangan budaya hipster sebelum budaya ini sampai ke peringkat global, dia dapat melihat bagaimana imej hipster ini telah diambil alih golongan berkemampuan.

Anak-anak orang kaya yang bersekolah di sekolah elit mula mengakui diri mereka hipster tanpa perlu merasai susah payah hidup kelompok hipster awal Williamsburg. Corak hidup artis dan pengkarya seni yang hidup susah mencari makan dengan menjual karya di Williamsburg, mula digantikan dengan hipster berkemampuan yang boleh membelanjakan belasan dollar untuk secawan kopi, tanpa rasa bimbang.

Kritikan Robert Lanham terhadap perubahan masyarakat hipster Williamsburg, sekiranya dilihat kembali dalam konteks asal bagaimana sejarah hipster bermula, jelas sekali menunjukkan budaya hipster hanya melalui kitaran yang serupa dan berulang-ulang dengan kedua-duanya mempunyai pengakhiran yang sama.

Itulah dia sedikit sebanyak kisah naik turun budaya hipster. Persoalan yang menarik untuk dibincangkan -  pada pandangan anda, mengapa masyarakat Malaysia ramai yang selesa mengangkat budaya hipster sebagai budaya mereka?


Führerbunker : Tempat Persembunyian Adolf Hitler Sebelum Bunuh Diri

Führerbunker merupakan sebuah tempat perlindungan daripada serangan udara yang terletak berdekatan dengan Canselori Reich di Berlin, Jerman. Ia merupakan sebahagian daripada bunker bawah tanah yang dibina dalam dua fasa pada tahun 1936 dan 1944.

Selepas perang itu, kedua-dua bangunan Canselori baru dan lama telah dimusnahkan dan diratakan oleh Kesatuan Soviet. Kompleks bawah tanah kekal tak diganggu sehinga tahun 1988 dan 1989 walaupun terdapat beberapa cubaan perobohan.

Apa yang menarik mengenai bunker ini adalah ia menjadi tempat persembunyian terakhir Adolf Hitler ketika Perang Dunia Kedua. Pada 16 Januari 1945, Hitler menjadikan bangunan ini sebagai kediamannya dan menjadi pusat rejim Nazi di ketika kejatuhan tentera Jerman sehinggalah ke minggu terakhir Perang Dunia Kedua.

Ia juga merupakan ibu pejabat Fuhrer terakhir yang digunakan oleh Hitler. Führerbunker menjadi tempat di mana Hitler dan kekasihnya, Eva Braun berkahwin pada 29 April 1945.

Sehari kemudian, pada 30 April 1945, Hitler dan isterinya telah menembak diri sendiri selepas berkahwin kurang daripada 40 jam.

iluminasi.com kongsikan gambar-gambar tempat persembunyian terakhir diktator Nazi Jerman ini.

Ini merupakan rupa sebenar bangunan Führerbunker ketika mana Adolf Hitler bersembunyi di dalamnya. Ia juga merupakan lokasi di mana Hitler dan isterinya Eva Braun melangsungkan perkahwinan mereka, sebelum membunuh diri sehari kemudian.

Gambar ini yang diambil pada 29 April 1945 ini iaitu sehari sebelum hari kematiannya dipercayai gambar terakhir Hitler. Hitler kelihatan sedang melihat kerosakan yang berlaku terhadap canselori Reich di Berlin bersama pembantunya, Julius Schaub.

Kelihatan sebuah lukisan abad ke-16 yang tak dapat dikenal pasti di atas tong minyak di antara serpihan yang dijumpan dalam bilik Hitler. Lukisan itu dipercayai dirompak dari muzium di Milan, Itali.

Kotak yang mengandungi kertas terbiar di atas sebuah kerusi panjang dalam bangunan ini.

Kelihatan dokumen-dokumen dan fail-fail berselerak di atas rak yang ditinggalkan begitu sahaja selepas kematian Hitler.

Keadaan bunker Führerbunker yang musnah selepas diserang oleh pihak musuh.

Ini merupakan gambar yang didakwa sebagai mayat Hitler yang dijumpai dalam Führerbunker. Hitler mengambil nyawanya sendiri dengan menembak diri bagi mengelakkan tentera Kesatuan Soviet memberkasnya.

Namun begitu, gambar ini telah lama menjadi topik pertikaian mengenai sama ada Hitler benar-benar bunuh diri. Namun terdapat teori yang mengatakan Hitler dan isterinya Eva berjaya meloloskan diri dan lari ke bandar Berlin.

Tiada siapa tahu ke mana perginya Hitler dan isterinya, namun kenyataan bahawa beliau membunuh diri adalah lebih kuat.

Gambar 3D yang dijana oleh komputer ini menunjukkan lokasi bunker ini di atas tanah canselori Reich di Berlin, Jerman.

Gambar ini menunjukkan pelan lantai kawasan dalaman Führerbunker yang terdiri daripada lebih 30 buah bilik.

Gambar yang diambil pada November 1995 ini menunjukkan saki baki Furrerbunker ketika kejatuhan Canselori Reich di kawasan yang kemudiannya dikenali sebagai "The Death Strip" di antara Berlin Timur dan Barat.

Ini merupakan lokasi di mana tempat Führerbunker satu ketika dahulu yang hanya mempunyai satu papan tanda yang dipasang pada tahun 2006 dan mengandungi maklumat mengenai bangunan tersebut.


7 fakta menarik di sebalik kes keganasan bom atom Nagasaki dan Hiroshima

Tanggal 6 dan 9 Ogos 1945, dunia telah menyaksikan kota Hiroshima dan Nagasaki dibom oleh pasukan tentera Amerika Syarikat dengan dahsyatnya. Ini membuatkan dua kota terpenting di Jepun lumpuh sepenuhnya. Hal ini juga membuatkan Jepun menyerah kalah tanpa syarat pada 15 Ogos melalui pengumuman rasmi yang dibuat oleh Panglima Tentera Jepun pada ketika itu iaitu Panglima Hirohito.

Ledakan bom yang dahsyat di kota Hiroshima pada 6 Ogos itu dianggarkan telah mengorbankan seramai 80,000 nyawa. Tiga hari kemudian, pihak Amerika Syarikat telah kembali dan mengebom pula kota Nagasaki dan mengorbankan sekitar 40,000 orang. Namun begitu, kisah tragis ini juga menyimpan beberapa fakta menarik untuk dikongsikan bersama anda.

Bunga ini merupakan bunga rasmi kota Hiroshima. Ia dijadikan bunga rasmi kerana ia merupakan tanaman yang pertama sekali tumbuh setelah bencana dahsyat daripada ledakan bom atom itu. Namun begitu, bunga ini mengandungi racun yang boleh membahayakan manusia. Racun yang terhasil boleh menyebabkan muntah, cirit birit, masalah sistem saraf dan juga boleh membawa kepada panyakit jantung.

Beberapa sumber mengatakan, ketika misi pengeboman kota Hiroshima dan Nagasaki terdapat 12 biji pil sianida yang disimpan di dalam kokpit pesawat yang membawa bom atom tersebut. Ia dibawa bersama untuk dimakan oleh juruterbang sekiranya misi yang diperintahkan itu gagal. Pil beracun ini boleh membunuh manusia hanya dalam beberapa minit sahaja. Pil sianida ini juga pernah digunakan untuk hukuman bunuh beberapa orang tentera Nazi Jerman yang didapati bersalah.

Pohon ini dianggap sebagai malaikat pelindung oleh masyarakat Jepun kerana saat bom atom dijatuhkan di kedua-dua kota tersebut, ada beberapa orang yang telah terselamat kerana berlindung di sebalik pokok ini. Pokok Ginkgo Biloba ini memang dikenali sebagai pokok yang memiliki daya tahan yang luar biasa. Ia juga merupakan salah satu spesies tumbuhan yang tertua di dunia.

Terdapat juga mangsa pengeboman yang terselamat di kota Hiroshima. Mereka yang terselamat telah berlindung di dalam ruangan bawah tanah sedalam 170 meter. Keadaan mereka amatlah menyedihkan dengan bekalan dan kelengkapan yang sangat terhad.

Sebelum pihak Amerika Syarikat menggugurkan bom ke atas kota Hiroshima dan Nagasaki, mereka telah melakukan ujikaji dengan menjatuhkan 49 bom percubaan yang digelar Bom Labu. Bahkan kesan daripada bom percubaan ini juga telah mengorbankan sekitar 400 nyawa dan mencederakan 1,200 orang yang lain.

Ketika bom atom menghancurkan hampir keseluruhan bangunan dan struktur lain di kota Hiroshima, salah satu benda yang terselamat ialah peti besi bank. Setelah proses menyelamatkan dilakukan, pihak pegawai bank tersebut telah menulis sepucuk surat penghargaan bagi mengucapkan terima kasih kepada pihak pengeluar peti besi tersebut.

Dilaporkan terdapat seramai 12 orang anak kapal yang terlibat dalam misi pengguguran bom atom yang terhebat dalam sejarah ini. Namun begitu, hanya tiga daripada mereka sahaja yang mengetahui misi sebenar sebelum berlepas menaiki pesawat. Manakala sembilan yang lain hanya mengetahui hal itu setelah arahan untuk menggugurkan bom dikeluarkan.

Inilah sebahagian fakta tentang pengeboman kota Hiroshima dan Nagasaki yang jarang kita dengar. Walau apapun perbezaan pendapat, perang adalah jalan terakhir yang perlu kita jauhi kerana ramai jiwa yang tidak berdosa akan menjadi korban.

Diharap perang dunia yang sudah berlalu menjadi pengajaran penting kepada kita bahawasanya tidak ada perkara baik yang dapat dicapai melalui perang.


5 Syarikat Yang Mengawal Dunia Secara Senyap

Tanpa disedari, kehidupan yang kita lalui setiap hari dikawal oleh beberapa syarikat besar. Di saat kita runsing memilih jenama dan produk yang mana lebih berbaloi, sebenarnya produk-produk ini dikeluarkan oleh pengeluar yang sama.

Monopoli seperti ini telah memberikan kelebihan kepada pasaran syarikat-syarikat besar ini untuk mengaut keuntungan yang lebih tanpa mendapat tentangan daripada orang awam.

Umum sedia tahu persaingan antara PC dan Mac adalah yang terbesar dalam era teknologi masa kini. Dalam isu membeli laptop, ramai orang setia kepada jenama yang biasa dengan mereka, dan trend ini dilihatkan tak akan pernah luput.

Namun, perlukah sehingga ke tahap itu? Apa yang ramai orang tak tahu adalah laptop-laptop berjenama seperti Apple, Alienware, Lenovo, Acer, Fujitsu, NEC, Mac, Dell, HP, Sony, Toshiba dan banyak lagi dihasilkan oleh pengeluar yang sama, iaitu Quanta Computer Inc.

Syarikat ini mempunyai lebih daripada 70,000 kakitangan di seluruh dunia dan memperoleh pendapatan sebanyak RM108 billion pada tahun 2014.

Ia kini lebih daripada menjadi pengeluar komputer riba dan menghasilkan pelbagai perkakas teknologi seperti telefon bimbit, sistem GPS, peranti bluetooth dan banyak lagi.

Malah, Quanta telah bekerjasama dengan Facebook pada tahun 2011 sebagai sebahagian daripada Open Compute Project yang mensasarkan untuk menghasilkan server, ruang simpanan dan rekabentuk pusat perkakasan data.

Pakar-pakar menganggarkan pasaran global ubat-ubatan bakal mencecah RM4.38 trilion menjelang 2022. Ia membuatkan sebahagian besar populasi dunia berada di bawah telunjuk syarikat-syarikat farmasi terbesar di dunia, seperti Pfizer.

Pfizer merupkan pembuat ubat berdasarkan penyelidikan yang terbesar di dunia dengan produknya dipasarkan di lebih 150 buah negara. Secara tak langsung syarikat ini mengawal tahap kesihatan berjuta-juta manusia yang telah menjadi tanda tanya pada tahun 2016.

Syarikat ini telah disaman lebih daripada RM390 juta kerana menaikkan harga ubat anti-epilepsi secara haram sebanyak 2,600 kali ganda dalam satu malam sahaja.

Ia telah memberi kesan secara langsung kepada Perkhidmatan Kesihatan Nasional (NHS) United Kingdom yang terpaksa membayar dengan harga lebih tinggi dan menarik balik ubatan ini daripada 50,000 pesakit.

Pengeluaran ubatan adalah punca pendapatan utama Pfizer namun pengawalan oleh syarikat ini tidak terhenti di situ sahaja. Mereka juga merupakan pengeluar produk-produk terkemuka dunia seperti Listerine dan Sudafed serta mempunyai pengaruh yang besar dalam industri kesihatan haiwan.

Walaupun berpangkalan di London dan 60% daripada jualannya daripada Amerika Syarikat, Pearson merupakan antara penerbit bahan pendidikan terbesar di dunia dan beroperasi di lebih 70 buah negara.

Pearson merupakan syarikat induk kepada beberapa syarikat penerbit gergasi seperti Penguin, Harcourt dan Prentice Hall. Pengaruhnya terlalu besar dalam sistem pendidikan Amerika Syarikat sehinggakan pelajar di negara itu mengambil ujian berasaskan rekabentuk Pearson daripada tahap tadika sehingga gred 8.

Mereka juga berkemungkinan besar belajar kurikulum direka Pearson, menggunakan buku teks terbitan Pearson dan diajar oleh guru-guru yang berkelulusan ujian Pearson.

Dengan monopoli sebegini besar dalam sektor pendidikan, Pearson mampu untuk menaikkan harga sesuka hati tanpa ada tentangan yang mana dilihatkan menjadi semakin buruk.

Menurut Huffington Post, harga buku teks meningkat sebanyak 812% dalam masa 30 tahun lalu kerana kurangnya persaingan disebabkan oleh monopoli syarikat ini.

Bank adalah entiti yang bertanggungjawab sepenuhya dalam mengstabilkan ekonomi yang merangkumi semua aspek kehidupan kita. Ia mempunyai kuasa sepenuhnya daripada keputusan besar oleh kerajaan sehinggalah kepada harga makanan yang ada di atas meja anda.

Jika anda menggabungkan kekayaan 10 buah bank terbesar di dunia, ia mencecah RM98 trilion yang mana cukup untuk membiayai kerajaan Amerika Syarikat lebih dari 7 tahun.

Dengan ini Bank Perindustrian dan Perdagangan China (ICBC) tanpa ragu merupakan bank paling berkuasa di atas muka bumi. Asetnya hampir RM12 trilion dan nilai pasaran sebanyak RM843 billion membuatkannya berada di senarai teratas syarikat awam terbesar di dunia oleh Forbes.

Pengaruh ICBS bukan semata-mata di China sahaja malah sehingga ke semua benua di atas bumi ini, kecuali Antartika. Ia mempunyai hampir setengah juta kakitangan di seluruh dunia dan telah memperluaskan kuasa dengan menjadikan bank-bank utama seperti Tekstil Bank dari Turki dan Standard Bank dari Afrika Selatan sebagai anak syarikatnya.

Tak ada apa-apa yang mengejutkan apabila Google ditabalkan sebagai jenama paling berharga di atas muka bumi dalam senarai Forbes.

Dengan perolehan hampir RM200 bilion pada tahun 2016 sahaja, Google menerima lebih daripada 40,000 carian setiap saat, dan Youtube mempunyai melebihi 1 billion pengguna iaitu 1 per 3 daripada pengguna internet di dunia.

Kuasa yang dimiliki syarikat ini sangatlah besar kerana mampu menentukan apa yang kita lihat di atas talian dan maklumat apa yang kita mendapat akses. Namun sebesar-besar Google, ia hanyalah sebuah anak syarikat kepada syarikat yang kurang dikenali iaitu Alphabet Inc.

Ditubuhkan oleh Larry Page dan Sergey Brin (pengasas bersama Google) pada tahun 2015, syarikat ini bermula dengan Google dan kemudiannya ditukarkan namanya kepada Alphabet.

Tujuan penubuhan Alphabet adalah untuk memisahkan perusahaan Internet utama Google daripada beberapa projek-projek lain yang mempunyai masa depan yang cerah. Dengan ini, perkhidmatan seperti Google, Youtube, Chrome, Android dan Google Maps tidak berhadapan dengan risiko disebabkan oleh usaha baru oleh syarikat.

Antara usaha baru tersebut termasuklah syarikat penyelidikan The X Lab yang sedang membina kereta tanpa pemandu.


Cambridge Analytica: Siapa Mereka Dan Apa Kerja Mereka?

Baru-baru ini, telah tersebar sebuah video klip tentang bagaimana CEO sebuah syarikat iaitu Cambridge Analytica mendedahkan bagaimana mereka secara rahsia dan secara tidak beretika mempengaruhi pilihan raya di seluruh dunia, termasuklah di China, Brazil, Mexico, Malaysia, Australia dan Kenya.

Siapakah dalang di sebalik Cambridge Analytica? Apakah matlamat mereka yang sebenar? Teruskan membaca untuk mengetahui lebih lanjut tentang syarikat ini dan operasi-operasi mereka yang telah dijalankan, dan kaitannya dengan maklumat peribadi di Facebook.

Syarikat ini adalah sebahagian daripada SCL Group dan berkongsi beberapa pengarah yang sama. Alexander Nix, 42 tahun yang berwarganegara Estonia menyertai SCL pada tahun 2003 selepas tamat pengajian di University of Manchester dan bekerja di bahagian kewangan korporat. Beliau adalah individu yang bertanggungjawab membangunkan sisi politik perniagaan syarikat berkenaan.

Pengarah Urusan Cambridge Analytica bahagian politik adalah Mark Turnbull, yang menghabiskan masa selama 18 tahun di firma Bell Pottinger sebelum bersama menyertai SCL Group.

Cambridge Analytica adalah sebuah syarikat yang menawarkan servis kepada perniagaan dan parti-parti politik yang mahukan 'mengubah sikap penyokong'. Mereka mendakwa berupaya menganalisis sejumlah besar data pengguna dan menggabungkannya dengan sains tingkah laku bagi mengenal pasti orang-orang di sebalik organisasi yang menjadi sasaran bahan pemasaran mereka. Mereka memperolehi maklumat daripada pelbagai sumber, termasuklah laman sosial seperti Facebook, dan kajian mereka sendiri.

Berpangkalan di London, syarikat berkenaan diasaskan pada tahun 2013 sebagai anak syarikat kepada SCL Group, yang menawarkan servis yang sama di seluruh dunia. Dalam sebuah temubual antara wakil laman sesawang Contagious dengan pengasas syarikat berkenaan iaitu Alexander Nix, beliau berkata matlamat utama syarikat berkenaan adalah bertujuan memenuhi kekosongan dalam pasaran politik parti Republican di Amerika Syarikat.

Peluang perniagaan ini dilihat semakin jelas mempunyai masa depan yang cerah apabila Mitt Romney dikalahkan dalam pilihan raya presiden pada tahun 2012. Menurut beliau lagi, parti Democrats mempunyai kelebihan dari segi revolusi teknologi, analisis data dan mempunyai penglibatan digital yang meluas, dan parti Republican gagal mengejar. "Kami nampak jurang ini sebagai peluang perniagaan untuk syarikat kami" kata Nix.

Pada hujung minggu lalu, the Obsever mendedahkan bahawa pada tahun 2014, data 50 juta profil pengguna Facebook telah diguna pakai oleh seorang ahli akademik dari UK, iaitu Aleksandr Kogan, dan syarikat beliau iaitu Global Science Research (GSR).

Kogan mengumpul maklumat berkenaan menggunakan sebuah aplikasi di laman sosial berkenaan. Antara maklumat yang dikumpul adalah butiran rakyat Amerika Syarikat, yang dibayar untuk mengambil ujian personaliti. Beliau turut mengambil maklumat peribadi rakan-rakan Facebook mereka.

Kogan mempunyai perjanjian dengan Cambridge Analytica untuk berkongsi maklumat yang dikumpul. Menurut seorang pemberi maklumat (whistleblower), Christopher Wylie, kebanyakan maklumat peribadi ini diambil tanpa kebenaran. Beliau berkata, Cambridge Analytica menggunakannya untuk membangunkan sebuah program perisian yang berupaya untuk membuat jangkaan dan mempengaruhi pilihan di peti undi.

Dalam satu kenyataan yang dikeluarkan pada Sabtu lalu (17 Mac 2018), syarikat berkenaan menafikan sebarang salah laku dan berkata bahawa mereka tidak menggunakan maklumat daripada Facebook, dan tiada sebarang maklumat juga digunakan ketika pilihan raya presiden Amerika Syarikat pada tahun 2016. Kata mereka lagi, mereka mematuhi syarat perkhidmatan Facebook dan telah membuang segala maklumat yang diterima daripada GSR.

Ini bukanlah kali pertama Cambridge Analytica terlibat dalam kontroversi sebegini. Syarikat tersebut turut dituduh menawarkan servis mereka kepada penderma luar bagi kempen Brexit di UK. Pada November lalu, Nix telah dilaporkan berhubung dengan pengasas Wikileaks, Julian Assange bagi memohon bantuan untuk mendedahkan email kontroversi berkaitan Hillary Clinton.

Syarikat berkenaan juga telah dituduh sebagai sebuah syarikat propaganda yang membuat pemasaran secara berlebih-lebihan, sedangkan mereka tidak mempunyai sebarang pengaruh dalam politik.

Facebook telah menggantung Cambridge Analytica dan beberapa individu lain daripada laman sesawang mereka ketika siasatan sedang dijalankan. Facebook menafikan berlakunya kebocoran maklumat kerana mereka sendiri yang memberi kebenaran kepada Kogan untuk mengakseskan maklumat tersebut.

Kogan melanggar syarat perjanjian apabila beliau berkongsi maklumat berkenaan dengan Cambridge Analytica untuk digunakan atas tujuan komersial. Menurut Facebook lagi, orang ramai dengan rela hati membekalkan maklumat peribadi mereka, tiada sistem, kata laluan mahupun maklumat sensitif yang dicuri mahupun digodam.

Akibat tersebarnya video yang mengaitkan Facebook dengan aktiviti tidak beretika Cambridge Analytica, harga saham Facebook turun mendadak dalam masa beberapa jam sahaja.

Robert Mercer, penyokong kuat Trump dan penyumbang kepada kempen beliau, telah menderma $USD15 juta kepada Cambridge Analytica. Mercer, yang turut memberi dana kepada laman sesawang berhaluan kanan iaitu Breitbart, diperkenalkan kepada syarikat berkenaan oleh Steve Bannon. Bannon mengetuai kempen pilihan raya Trump dan memegang jawatan pegawai strategik beliau.

Cambridge Analytica bekerja untuk 3 orang calon kempen pilihan raya AS, termasuklah Trump. Di dalam laman sesawang mereka, mereka menyatakan melakukan analisi berjuta maklumat bagi mengenal pasti pengundi yang paling mudah dipujuk dan isu yang mereka ambil kisah, serta menghantar kepada mereka mesej 'move them to action'. Pengundi di 17 negeri dikaji setiap hari, dan pengiklanan dalam talian serta media sosial digunakan untuk mendekati mereka.

Syarikat tersebut mendakwa usaha mereka ini berhasil meningkatkan dana untuk kempen Trump dan menyumbang kepada kemenangan Trump.

Syarikat seperti Cambridge Analytica wujud kerana terdapat permintaan daripada parti-parti politik sendiri untuk menang dan mungkin terdesak dek kerana nafsu ingin berkuasa selamanya. Sebagai pengguna, kita harus bijak dalam menjaga maklumat peribadi kita agar tidak disalahguna oleh mereka yang tidak bertanggungjawab.

Sebagai rakyat pula, kita harus bijak memilih pemimpin kerana hala tuju negara ditentukan melalui cara pimpinan mereka. Adakah perjuangan yang dibawa itu ikhlas dan mampu meletakkan nama Malaysia di persada dunia? Atau mungkin sebaliknya? Sekiranya rosak seseorang pemimpin, maka rosaklah negara tersebut. Sekiranya bijaksana seseorang pemimpin itu, maka majulah negara tersebut. Jangan kerana nila setitik, habis rosak susu sebelanga. Fikir-fikirkanlah.


5 aksi ahli silap mata yang berakhir dengan tragedi nahas

Di sebalik usaha seorang ahli magik membuatkan orang terhibur dan teruja dengan aksi silap mata yang dilakukan, ada begitu banyak risiko mengerikan yang harus mereka tempuhi termasuklah mempertaruhkan nyawa sendiri. Walaupun silap mata ini sering dilakukan menggunakan helah dan ilusi, adakala berlaku juga kesilapan di mana ahli silap mata telah membahayakan diri sendiri dan orang di sekeliling, seperti 5 helah ahli silap mata berikut yang berakhir dengan tragedi:

Kemalangan ini berlaku pada tahun 1930 dan dialami oleh seorang ahli silap mata Afrika Selatan bernama Charles Rowen, atau lebih dikenali sebagai "Karr the Magician". Beberapa helah yang terkenal adalah seperti membebaskan diri dari perangkap dan terjun ke atas tompokan kaca pecah. Pada masa itu, dia mengadakan pertunjukan di Springfontein, Afrika Selatan, di mana Karr terpaksa melakukan adegan yang sangat berbahaya. Tubuhnya terikat dan terpaksa melepaskan diri sebelum kereta yang dipandu seorang lelaki lain pada kelajuan 72 kilometer sejam menghentam dirinya.

Tetapi malang, nasib tidak menyebelahi dirinya. Dia hanya mempunyai masa sekitar 10-15 saat namun pergerakannya terlalu perlahan. Akhirnya, Karr tidak dapat mengelak daripada dirempuh kereta. Kemalangan yang hampir menyebabkan kakinya terputus itu berlaku di hadapan ramai penonton termasuk anak kecil. Sebelum menghembuskan nafas terakhirnya, dia menjelaskan bahawa pemandu kereta itu tidak boleh dipersalahkan kerana kejadian itu adalah 100% kesalahan dirinya sendiri.

Sebelum ini, ada satu rekod dunia yang dipegang oleh David Blaine iaitu ahli silap mata yang 'mengebumikan' dirinya hidup-hidup dan mampu bertahan sehingga enam hari di dalam tanah. Seperti ramai sedia maklum, Blaine merupakan ahli silap mata profesional yang sentiasa mempunyai pasukan pengiring keselamatan setiap kali dia ingin melakukan aksi berbahaya.

Lain pula kisahnya dengan ahli magik amatur berusia 24 tahun bernama Janaka Basnayake dari Sri Lanka yang memasang niat untuk mengatasi rekod yang dipegang Blaine pada tahun 2012. Dia telah meminta ahli keluarganya menanam dirinya ke dalam tanah sedalam tiga meter sebelum menutup lubang itu dengan tanah dan kayu. Pada percubaan pertama dan keduanya, dia berjaya selamat selepas ditanam selama dua jam setengah dan enam jam masing-masing. Namun sayang, dia telah ditemui meninggal dunia setelah ditanam hidup-hidup dalam percubaan ketiga hanya selepas 7 jam 30 minit.

Vivian Hensley merupakan seorang doktor gigi berusia 43 tahun dari Brisbane, Australia. Sebagai seorang doktor gigi, sudah pasti Dr. Hensley sedar akan bahaya memasukkan benda tajam atau benda bukan makanan ke dalam mulut.

Dr. Hensley gemar melakukan helah silap mata di hadapan anak lelakinya yang masih kecil. Pada bulan Julai 1938, dia telah menunjukkan satu helah "menelan pisau cukur berkarat" dengan berpura-pura memasukkan pisau cukur ke dalam mulut walhal dia sepatutnya menyelit pisau cukur tersebut di lengan baju. Namun, dia tersilap langkah dan dengan tidak sengaja benar-benar menjatuhkan pisau cukur ke dalam tekak. Melihat kejadian ini, isterinya segera menyuruh Dr. Hensley menelan bebola kapas sambil membawanya ke hospital. Selepas mengX-ray dan menjalani dua siri pembedahan, pasukan doktor masih tidak dapat mengeluarkan pisau cukur tersebut dan Dr. Hensley meninggal dunia empat hari kemudian.

Kejadian nahas berikutnya dialami oleh pasangan ahli silap mata suami isteri yang berasal dari Poland pada tahun 1820. Ketika itu, pasangan ini beraksi di hadapan Putera Schwarznberg-Sonderhausen di Arnstadt untuk membuat helah "The Bullet Catch".

Dalam kejadian itu, isteri DeLinsky perlu berdepan dengan skuad penembak yang terdiri daripada enam lelaki dan perlu 'menangkap' peluru yang dilepaskan. Mereka telah meminta agar para askar itu memasukkan kartrij peluru kosong namun seorang askar telah menjadi terlalu gementar di atas pentas dan meneruskan rutin yang biasa dilakukan setiap hari dengan memasukkan peluru sebenar.

Peluru itu kemudian telah ditembak mengenai abdomen Madame DeLinsky yang kemudian dikenal pasti sedang hamil. Selepas bayinya disahkan mati, dia meninggal dunia dua hari kemudian akibat luka tembakan yang teruk.

Ahli silap mata terkenal dari Indonesia yang pernah tular kerana menghadiri uji bakat di rancangan TV terkemuka America's Got Talent ini telah ditimpa malang apabila satu aksi silap matanya yang dilakukan secara langsung telah menyebabkan pembantu merangkap pengganti lagak ngerinya dimasukkan ke unit rawatan rapi.

Aksi yang dinamakan "The Death Drop" yang dilakukan pada bulan Disember 2017 itu memerlukan Demian menyelamatkan diri dari dalam sebuah kotak sebelum ia terbakar dan jatuh terhempas. Seperti biasa, Demian akan membuatkan semua penonton berasa cemas sebelum muncul kembali di sebalik orang ramai secara 'magik'.

Namun, beberapa hari kemudian keluar laporan berita mengatakan pembantunya bernama Edison Wardhana sebenarnya adalah orang yang berada di dalam kotak yang terhempas itu. Edison bagaimanapun dimasukkan ke wad ICU dalam keadaan stabil walaupun paru-parunya terkoyak akibat tertusuk besi tajam dan terpaksa dijahit.


8 Mercu Tanda Di Seluruh Dunia Yang Pernah Hampir-Hampir Musnah

Monumen-monumen yang dibina pada zaman dulu di seluruh dunia yang masih wujud sehingga kini menjadi bukti kebolehan seni bina manusia. Antara yang paling popular di dunia termasuklah Menara Eiffel di Paris, Collosseum di Rome dan Istana Buckingham di London.

Namun tak ramai yang tahu binaan-binaan ini sebenarnya hampir-hampir tidak lagi wujud sehingga kini disebabkan beberapa sebab. Iluminasi.com kongsikan 8 mercu tanda popular di seluruh dunia yang hampir-hampir lenyap atau musnah dari muka bumi.

Walaupun 2 daripada 3 bahagian Collosseum telah hancur, ia masih dianggap sebagai antara struktur paling popular di dunia. Selepas pembinaanya ketika abad ke-1 CE, Colloseum telah disambar kilat sebanyak 2 kali.

Pertama kali ia disambar kilat adalah pada tahun 217 yang telah membakar lantai kayu arena ini. 103 tahun kemudian, ia sekali lagi disambar namun kali ini tidak terbakar.

Antara yang telah merubah bentuk dan binaan Colloseum seperti yang dilihat pada hari ini adalah disebabkan gempa bumi pada tahun 847 dan 1231 yang merobohkan batu-batu dinding bahagian bangunan ini.

Selain itu daripada bencana alam, manusia juga menjadi penyebab kerosakan bangunan ini.

Hiasan dan batu-batu berharga yang menjadi sebahagian daripada binaan ini telah diambil dan digunakan dalam struktur lain. Dikatakan tangga St. Peters di Rome dibina daripada batu-batu yang diambil dari Collosseum.

Menara Eiffel yang terletak di tengah-tengah kota Paris dan menjadi mercu tanda paling ikonik di negara itu bukan hampir-hampir musnah, malah hampir tak dibina langsung.

Sebelum ia dibina, rancangan ini mendapat tentangan daripada orang awam yang bimbangkan kos yang diperlukan dan dikatakan akan merosakkan pemandangan bandar itu.

Menara Eiffel akhirnya siap pada tahun 1889 bertujuan menjadi bangunan sementara yang bakal dirobohkan selepas 20 tahun.

Namun disebabkan nilai menara ini sebagai stesyen telegraf radio membuatkan perobohannya dibatalkan.

Ia sekali lagi berhadapan ancaman perobohan apabila komander Nazi, Jeneral Dietrich von Choltitz telah diarahkan oleh Adolf Hitler untuk memusnahkan bandar paris, termasuklah menara ikonik ini.

Nyawa Menara Eiffel masih panjang kerana sekali lagi gagal untuk dirobohkan disebabkan Jeneral Dietrich mengingkari arahan tersebut. Pihak Perancis juga cuba mempertahankan menara ini dengan memotong kabel lif menyebabkan pihak Jerman terpaksa menggunakan tangga untuk mendapatkan komunikasi radio.

Bangunan yang menjadi simbol cinta ini juga mengalami ancaman ketika abad ke-18. Terdapat desas-desus bahawa pada tahun 1830, Taj Mahal hampir-hampir dirobohkan dibawah arahan Lord William Bentick, Gabenor Inggeris di India.

Tindakan tersebut dilakukan kerana rancangan beliau untuk melelong batu marmar daripada Taj Mahal kepada orang British kelas atasan.

Walaupun tidak diketahui kesahihannya, Taj Mahal sekali lagi mengalami ancaman pada tahun 1857. Tentera-tentera dan kerajaan Inggeris mengambil batu-batu berharga dan lapis lazuli daripadaa dinding-dinding Taj Mahal ketika pemberontakan 1857.

Namun pemulihan mahligai ini oleh wakil Inggeris, Lord Curzon telah mengembalikan keindahan Taj Mahal.

Bukan menara condong di Teluk Intan, tetapi ini Menara Condong Pisa di Itali hampir diserang oleh tentera Amerika Syarikat ketika Perang Dunia Kedua. Ketika itu, tentera Amerika mengesyaki menara ini digunakan oleh pihak Jerman sebagai menara pemerhatian.

Seorang tentera Amerika, Leon Weckstein telah diberikan satu misi yang sangat berbahaya iaitu mendekati menara tersebut dengak jarak sedekat yang boleh untuk mengesahkan sama ada ia benar-benar digunakan tentera Jerman.

Dalam buku beliau. Through My Eyes :91st Infantry Division in the Italian Campaign, Leon memberikan kredit terhadap keindahan bangunan itu, dan ketakutannya kerana tidak memberikan arahan yang mungkin menyebabkan menara itu lenyap dari muka bumi.

Katedral St.Paul dan Istana Buckingham merupakan lokasi wajib bagi pelancong yang mengunjungi London, England. Namun, tak ramai yang tahu kedua-dua monumen bersejarah ini hampir-hampir lenyap dari muka bumi.

Ia berlaku ketika Perang Dunia Kedua menerusi apa yang dipanggil "London Blitz". Kota London diserang sebanyak 71 kali dalam masa 267 hari dan telah menyebabkan kerosakan yang sangat dahsyat.

Istana Buckingham dibom sebanyak 7 kali manakala Katedral St. Paul pula sebanyak 10 kali. Namun, umur kedua-dua bangunan ini masih panjang disebabkan struktur yang sangat kukuh.

Monumen The Sphinx yang terletak di Mesir ini dipercayai dibina pada zaman Kerajaan Tua purba Mesir di antara tahun 2558 hingga 2532 BC. Disebabkan binaan ini tidak diawasi, ia hampir-hampir ditenggelami pasir secara keseluruhan.

Ia digelar oleh penduduk tempatan yang tidak menyenangi situasi itu sebagai "Bapa Keganasan", kerana hanya kepala Sphinx ini saja kelihatan. Keadaan ini berlarutan untuk bertahun lamanya sehinggalah ia digali di antara tahun 1925 hingga 1936.

Bagi White House pula, tahun 1814 merupakan tahun yang paling meninggalkan kenangan buruk dalam sejarah. Ketika Perang 1812, pihak Inggeris telah menceroboh kediaman presiden, menggeledah dan membakar White House.

26 jam selepas serangan tersebut termasuklah 3 peluru berpandu yang menghentam Washinton D.C, tentera Inggeris telah beredar daripada bangunan tersebut disebabkan angin dan hujan yang kuat, memadamkan kebakaran di kawasan sekitar.

Presiden Amerika Syarikat ketika itu, James Madison tidak pernah kembali ke White House lagi semenjak kejadian itu.

Tak sangka negara kita juga mempunyai mercu tanda yang mungkin menjadi mangsa. Walaupun ia hanya kata-kata, namun mungkin ia boleh menjadi kenyataan. Perbalahan antara Tun Dr Mahathir dengan kerajaan Malaysia kini mungkin membawa padah.

Menteri Komunikasi dan Multimedia, Datuk Seri Dr Salleh Said Keruak berkata kerajaan dengan mudah mampu menghapuskan legasi Tun Dr Mahathir dengan merobohkan Menara Berkembar Petronas yang selama ini menjadi mercu tanda Malaysia.

Kenyataan itu dikeluarkan sebagai mengulas dakwaan bekas perdana menteri itu bahawa kerajaan mahu memadamkan legasi beliau dengan membunuh idea pengeluaran kereta nasional iaitu Proton.


10 istilah makanan dan nama masakan yang mengandungi babi

Sepertimana yang ramai ketahui, daging khinzir adalah haram dimakan oleh umat Islam dan sudah diterangkan secara jelas di dalam Al-Quran. Salah satu firman Allah di dalam Al-Quran ialah “Diharamkan bagimu (memakan) bangkai, darah, daging khinzir, (daging haiwan) yang disembelih atas nama selain Allah.” (QS. Al Maa’idah:3) Peringatan tentang haramnya memakan daging khinzir ini juga terdapat di dalam beberapa surah yang lain. Walaupun rakyat Malaysia majoritinya beragama Islam, namun negara kita juga mempunyai pelbagai kaum dan agama.

Jadi, adalah lebih baik untuk mengambil sikap cermat dan berhati-hati walaupun banyak restoran telah menyatakan sama ada makanan yang dihidangkan adalah "non-halal" atau "no pork served." Dalam masa yang sama, maklumat yang kami kongsikan ini mungkin berguna jika anda melancong ke luar negara. Harap artikel ini dapat dijadikan tips 'panduan travel' dalam mengenali makanan yang tak boleh dimakan oleh umat Islam.

Di sini kami ingin kongsikan bersama anda istilah-istilah lain yang digunakan untuk hidangan makanan yang mengandungi daging khinzir ini.

Istilah ini adalah yang paling kerap digunakan dan mudah ditemui. Kebanyakan kedai makan di Malaysia yang menghidangkan pork ini biasanya meletakkan tanda non-halal pada pintu masuk. Jika anda meragui apakah jenis hidangan yang disediakan oleh sesebuah kedai, jangan malu bertanya.

Makanan ini merupakan salah satu menu yang paling popular di restoran yang menghidangkan daging khinzir di Malaysia dan Singapura. Bak kut teh ini membawa maksud "Teh Tulang Khinzir" di dalam bahasa Cina. Ia biasanya dihidangkan menggunakan tulang rusuk khinzir dan campuran herba.

Istilah bakon ini adalah sebutan bagi hirisan daging khinzir yang disalai. Menjadi kegemaran masyarakat bukan muslim di luar negara untuk dimakan bersama burger, sandwic atau menu lain terutamanya pada waktu sarapan. Berhati-hati ketika ke luar negara kerana anda mungkin berpendapat sandwic atau wafel adalah selamat dimakan namun banyak kedai makanan segera di luar negara menggunakan bakon dalam hidangan mereka.

Swine ialah istilah atau panggilan lain untuk khinzir yang dibela. Ia membawa maksud yang sama maksud dengan hog atau pig. Dagingnya yang dimakan barulah dipanggil pork.

Char Siu ini berasal dari perkataan Cina yang merujuk kepada daging khinzir panggang atau barbeku. Biasanya Char Siu ini berwarna merah muda. Jadi berhati-hatilah dengan menu ini jika berkunjung ke negara yang majoritinya terdiri dari kaum cina.

Memang istilah ini kedengaran sedikit lucu. Hidangan makanan kaum Cina yang dipanggil Cu Nyuk ini adalah banyak terdapat di negara jiran kita, Indonesia. Ia biasanya dihidangkan bersama bubur. Ramai juga masyarakat Indonesia yang beragama Islam yang masih keliru dengan masakan ini dan sering menjadi isu hangat di sana.

Yakibuta adalah potongan daging khinzir di dalam istilah bahasa Jepun. Yakibuta ini sama maksudnya dengan braised pork. Ia biasanya dihidangkan bersama ramen. Jadi berhati-hatilah jika berkunjung ke restoran Jepun atau pergi melancong ke negara matahari terbit itu ya. Janganlah main bedal saja.

Dalam bahasa Korea, daging khinzir ini disebut dengan nama dwaeji. Ia banyak ditemukan di dalam menu makanan seperti bulgogi atau galbi. Sudah banyak restoran Korea yang boleh ditemui di Malaysia sama ada yang halal mahupun yang tidak halal. Jadi berhati-hatilah dalam memilih tempat makan. Maklumlah, kita ketahui ramai orang Malaysia gemarkan budaya K-pop dan sering memilih Korea Selatan sebagai destinasi perlancongan.

Tonkatsu berasal daripada perkataan Jepun yang membawa maksud "tulang khinzir". Ia biasanya dijadikan kuah ramen yang diperbuat daripada campuran lemak atau tulang khinzir. Bagi mereka yang tidak tahu maksudnya mungkin akan mudah keliru kerana boleh sahaja ia dihidangkan tanpa daging khinzir. Kepada penggemar ramen anda dinasihatkan supaya berhati-hati dengan memeriksa terlebih dahulu menu sebelum membuat pesanan.

Ham ialah daging khinzir daripada bahagian potongan kaki yang telah diawet ataupun disalai. Kebiasaannya ia dihidangkan penuh dalam potongan itu sendiri ataupun dalam bentuk hirisan yang dimakan bersama sandwic. Jika anda menyangka asal-usul "Hamburger" itu bermula daripada burger yang mengandungi hirisan daging babi, anda salah. Hamburger dinamakan sempena nama bandar yang mula-mula mencipta burger iaitu di Hamburg, Jerman.

Begitulah serba sedikit penggunaan pelbagai istilah yang menggunakan daging khinzir. Terdapat banyak lagi terma lain dalam bermacam-macam bahasa yang merujuk kepada masakan daging khinzir ini. Diharap perkongsian ini sedikit sebanyak membantu orang Islam di luar sana agar tidak tersilap memilih menu makanan mereka walau di mana anda berada.